August 2, 2015 December 23, 2020 nocturnemagazine2 Comments\n[পিটার জুমথর ১৯৪৩ সালের ২৬শে এপ্রিল সুইটজারল্যান্ডের ব্যাসেলে জন্মগ্রহণ করেন। বাবা অস্কার জুমথর পেশায় ছিলেন একজন cabinet maker। পিটারও ১৯৬২ পর্যন্ত বাবার সাথেই কাজ করেন। এরপরে তিনি ১৯৬৩-৬৭ পর্যন্ত তিনি সেদেশেরই Kunstgewerbeschule বিশ্ববিদ্যালয়ে পড়াশুনা করেন। পরবর্তীতে ডিজাইন নিয়ে আরো পড়তে চলে আসেন নিউয়র্কের Pratt Institute- এ।১৯৬৭ সালেই পড়া শেষে দেশে ফেরত আসেন এবং সেখানে Department for the Preservation of Monuments এ ভবন ও পরিকল্পনা বিষয়ক বিশেষজ্ঞ হিশাবে যোগদান করেন। ফলে তিনি নানা ঐতিহাসিক স্থানের স্থাপনা গবেষণার সুযোগ পান আর সেগুলোর যথাযথ মেরামত ও সংরক্ষণে কাজ করেন।১৯৭৯ সালে তিনি নিজের একটা ফার্ম শুরু করেন যেখানে তিনি এখনো পর্যন্ত পনেরো সদস্যের একটি ছোট্ট দল নিয়েই কাজ করে যাচ্ছেন! দুই নাতি, তিন সন্তান এবং স্ত্রী নিয়ে এখন তিনি সুখী জীবনযাপন করছেন।\nতাঁর রচিত Thinking Architecture বইটি প্রথম প্রকাশিত হয় ১৯৯৮ সালে। এই গ্রন্থে পিটার মূলত তাঁর ভাষায় স্থাপত্যের দর্শন তুলে ধরেছেন। এ বই প্রসঙ্গে তাঁর কথায় সুর মিলিয়ে বলা যায়- ‘আমার বিশ্বাস যে আজকের স্থাপত্যবিদ্যায় যা প্রয়োজন তা হলো সেই সকল সম্ভাবনাগুলির প্রকাশ পাওয়া, যা পরম্পরাগতভাবে তার নিজের। স্থাপত্যবিদ্যা আমাদের জন্য এমন কোন কোন বাহন বা চিহ্ন নয় যা আমাদের মূল থেকে বিচ্ছিন্ন। এমন এক সমাজ যেখানে অপ্রয়োজনীয়তাকে আর অযৌক্তিকতাকে উদযাপন করা হয়, সেখানে স্থাপত্যবিদ্যা- এর এক বিরোধী শক্তি হিশাবে বিরাট ভূমিকা পালন করতে পারে। তখন অর্থহীন নানা কাঠামো নির্মাণের চিন্তা বানচাল করে দিয়ে সে নিজের ভাষায় দৃশ্যমান হয়ে ওঠার সম্ভাবনাকে জাগিয়ে তোলে। আমার মতে স্থাপত্যবিদ্যার ভাষা কোন নির্দিষ্ট শৈলীর মাঝে সীমাবদ্ধ নয়। প্রত্যেকটি ভবনকে নির্মাণের পিছনে নির্দিষ্ট ব্যবহার, নির্দিষ্ট স্থান এবং নির্দিষ্ট সমাজের গুরুত্ব রয়েছে। আর সেইজন্যেই আমার তৈরি ভবনগুলো এই সমস্ত সাধারণ প্রশ্নের উত্তরে সূক্ষ্ম এবং সমালোচনাসূচক জবাব দেওয়ার চেষ্টা করে যায়।”\n১৯৯৬ সালে তিনি Mendrisio এর the Academy of Architecture, Universitá della Svizzera Italiana প্রতিষ্ঠানে অধ্যাপনা শুরু করেন। ১৯৮৮ তে তিনি Los Angeles এর Southern California Institute of Architecture and SCI-ARC প্রতিষ্ঠানে আর ১৯৮৯ এ Munich এর Technische Universität এও অতিথি শিক্ষকের দায়িত্বও পালন করেছেন। ১৯৯৯ এ Harvard University এর Graduate School of Design এ শিক্ষকতা করেন।তাঁর পুরষ্কারের ঝুলিতে রয়েছে- The Praemium Imperiale, Japan Art Association এর পক্ষ থেকে ২০০৮ সালে; The Carlsberg Architecture Prize, Denmark থেকে ১৯৯৮ সালে; the Mies van der Rohe Award পান ইউরোপে নানা স্থাপনার জন্য ১৯৯৯ সালে; Thomas Jefferson Foundation Medal in Architecture পান University of Virginia এর পক্ষ থেকে; ২০০৮ সালে পান The American Academy of Arts and Letters bestowed the Arnold W. Brunner Memorial Prize in Architecture; ২০০৯ সালে পান Pritzker Architecture Prize; ২০১২ সালে পান Royal Gold Medal]\nদ্য হার্ডকোর বিউটি\nপিয়েৎ মন্দ্রিয়ানের আঁকা\nসপ্তাহ দুই আগে আমি রেডিওতে আমেরিকান কবি William Carlos Williams (উইলিয়াম কার্লোস উইলিয়ামস) এর উপর একটা অনুষ্ঠান শুনি। অনুষ্ঠানটির নাম ছিল ‘দ্য হার্ডকোর বিউটি’। সেই থেকে এই লাইনটা আমার মাথায় আঁটকে গেছে। সৌন্দর্যের যে একটা হার্ডকোর ব্যাপার থাকতে পারে এটা আমাকে রোমাঞ্চিত করে! আরো চমক পেলাম যখন ভেবে দেখি যে স্থাপত্যবিদ্যায় এই সৌন্দর্যের সাথে হার্ডকোর ব্যাপারটা আসলে যায়, মানে এ’দুয়ের মাঝে আসলেই একটা সামঞ্জস্যপূর্ণ ব্যাপার আছে।\n‘যন্ত্র হলো এমন এক বস্তু যাতে কোন অপ্রয়োজনীয় উপাদান নাই’, এরকমটাই কবি উইলিয়াম বলেছিলেন বলে জানালেন রেডিও উপস্থাপিকা। আর তক্ষুণি ব্যাপারটা আমার কাছে জলের মত পরিষ্কার হয়ে যায় যে তিনি ঠিক কী বোঝাতে চেয়ে একথা বলেছেন। এটা একটা দর্শন যা Peter Handke (পিটার হ্যান্ডক)ও পরোক্ষভাবে বলেছেন বলেই আমার মনে হয়েছে। কারণ যখন পিটার বলেন, সৌন্দর্য আসলে একটা নৈসর্গিক ব্যাপার; এমন জিনিস সেখানে সে প্রস্তুত করে চলেছে যা কোন চিহ্ন বা বার্তা বহন করে না। সেইসাথে তিনি আরো জানালেন, যখন এসবের প্রকৃত অর্থ খুঁজে পেতে বেশ বেগ পেতে হয়, তখন তার ভীষণ মেজাজ খারাপ হয়!\nসেই রেডিও অনুষ্ঠান থেকে আমি শিখলাম যে কবি উইলিয়াম কার্লোস উইলিয়ামসের কবিতাগুলির ভাবটা ছিল এমন যে, আসলে কোন বস্তুর কাছ থেকে কেবল তার অস্তিত্বটুকু ছাড়া আর কোন ধারণা পাওয়ার আশা না করাটাই শ্রেয়। এই বিশ্ব ব্রহ্মাণ্ডের সমস্ত বস্তুকে যাতে কবি তাঁর শব্দের দ্বারা নিজের করে নিতে পারেন, সে জন্য সোজাসুজি তিনি তাঁর ইন্দ্রিয়ের উপলব্ধির উপর নির্ভর করেই লিখতে ভালবাসতেন।\nঐ অনুষ্ঠানের ঘোষক যিনি ছিলেন তিনি এটাও বললেন যে, উইলিয়ামের কাজগুলো খেয়াল করলে দেখা যায়, তা কেমন যেন আবেগহীন আর অল্প কথায় সারার মতন কবিতা। অথচ তাঁর লেখার মজাটাই এইখানে যে এই সমস্ত সূক্ষ্ম, স্পষ্ট আর মেদহীন লেখার কারণেই কিন্তু সেসব কবিতায় ছিল আবেগের শক্ত প্রভাব!\nসেটা শুনে আমি দারুন চমৎকৃত হই আর নিজ মনেই ভাবি, কোন স্থাপনাকে আবেগের সাথে না জড়িয়ে বরং আবেগকেই তার থেকে প্রকাশ পেতে দেওয়ার ব্যাপারটা মন্দ না! কোন বস্তু আসলেই যা, তার যতটা সম্ভব কাছাকাছি থেকে অর্থাৎ, তার মূলের কাছে থেকেই আমাকে তার গড়ন নির্ণয় করা উচিৎ। কারণ সেটাই তো নৈসর্গিক! আর নিদেনপক্ষে এতখানি নিশ্চিত থাকা দরকার যে এই ভবন আর তার ব্যবহারিক প্রয়োগের জন্য যতখানি জায়গার দরকার, ঠিক ততখানিই তাকে দিয়ে দেওয়া। তাহলে সে নিজে থেকেই নিজের দৃঢ়তা খুঁজে পাবে আর আলাদা করে শৈল্পিকতার দরকার পড়বে না। আপনা থেকেই সেটা চলে আসবে।\nদ্য হার্ডকোর বিউটিঃ পরিশুদ্ধ পদার্থ।\nঅথচ কেন স্থাপত্যবিদ্যায় সেই বস্তুগুলোকে প্রায় জোর করেই আনা হচ্ছে, আর কেনই-বা তা ব্যবহারের প্রয়োজনীয়তা এবং যৌক্তিকতার বিন্দুমাত্র গভীরে না যেয়েই তাদের ভাগ্য নির্ধারিত করা হচ্ছে?\nItalo Calvino (ইটালো ক্যাল্‌ভিনো) তার Lezioni Americane (লেজিওনি আমেরিকান) গ্রন্থে আমাদের ইতালিয়ান কবি Giacomo Leopardi (গিয়াকোমো লিওপার্দ) এর সাথে পরিচিত করান যাঁর দৃষ্টিতে সৌন্দর্য হলো একটা কলা বা আর্টের বিষয়। তাই তাঁর ক্ষেত্রে সাহিত্যের সৌন্দর্যটি হলো এর বিমূর্ততায় আর এর অনির্দেশ্যতায়। কারণ, এখানে অবয়বটা ছাপিয়ে মুখ্য হয়ে ওঠে এই সাদামাটা সহজের মতন জটিল ব্যাপারটাসহ আরো নানাকিছু।\nলিওপার্দের কথাগুলো কিন্তু বেশ মনে ধরার মতন। আর্টের কাজে ব্যবহৃত বস্তুগুলো আমাদের উপর বহুমুখী প্রভাব ফেলে। তাদের অসংখ্য আর খুব সম্ভবত অন্তহীন অর্থ দাঁড় করানো যায়। যারা একে অন্যের উপর দিয়ে লেপ্টে যায়, আবার কখনো প্রভাবিত হয়ে সেই পথেই নিজেরা পাল্টে যায়, ঠিক যেরকম করে আমরা নিজেদের পর্যবেক্ষণের প্রক্রিয়া পাল্টে ফেলি।কিন্তু একজন স্থপতি কি করে এই গভীরতা আর প্রাচুর্যতাকে একটা ভবনের মাঝে ফুটিয়ে তুলবেন? এই বিমূর্ত ব্যাপারটা কী ঠিক পরিকল্পনা করে করা সম্ভব? তখন কি এটা উইলিয়ামের শুদ্ধতার সংজ্ঞাকে চ্যালেঞ্জ করছে না?\nকালভিনো কিন্তু লিওপার্দের একটা লেখা থেকে এর এক চমৎকার সমাধান বের করেছেন। লিওপার্দের লেখায় কালভিনো আবিষ্কার করেন, এই বিমূর্ততার প্রেমিক আসলে এক ক্রিয়াশীল বিশ্বস্ততাকে উন্মোচন করে তার যাদুময়ী বর্ণনায় আমাদের ধ্যানমগ্ন করে রাখেন। তাহলে লিওপার্দে বস্তুত সেই সৌন্দর্যের কথাটাই জোর দিয়ে বলতে চেয়েছেন যেটা অমীমাংসিত এবং অস্পষ্টতার মধ্য দিয়ে আমাদের আনন্দ দিয়ে চলেছে। তিনি যথার্থতা এবং দার্শনিকতা ব্যাপার দুটির প্রত্যেকটিকেই একটি ছবিতে চূড়ান্তভাবে আশা করেছেন। ‘খুঁটিনাটি নানা ব্যাপারে সতর্ক থেকে বস্তু বাছাই করা আর সেই সাথে আলো আবহাওয়াটাও যথাযথ ভাবেই করা, যাতে করে কাঙ্ক্ষিত সেই বিমূর্ত ভাবখানা অর্জন করা সম্ভব হয়ে ওঠে’ একথা বলেই তিনি ব্যাখ্যার ইতি টানেন। এক্ষেত্রে কালভিনো কিন্তু স্ববিরোধী হয়েও সত্য কথাটাই বলেছেন, ‘বিমুর্ততার কবিই কেবল শুদ্ধতার কবি হতে পারেন!’\nকালভিনোর এই ব্যাখ্যায় আমার যেটা ভাল লাগলো তা হলো, না এই শুদ্ধতার সংজ্ঞা, না সেই নিখুঁত কাজ যার সাথে আমরা বেশ পরিচিত; বরং এই যে বস্তুর একদম নিজের থেকেই বয়ে আসা আভিজাত্য আর আধিক্যের ব্যঞ্জনাটা মনোযোগের সাথে খেয়াল করা এবং তাদেরকে তাদের উপযুক্ত মর্যাদা দেওয়ার মত ভাবনাটা। যদি সমগ্র ব্যাপারটাকে স্থাপত্যবিদ্যার আলোকে চিন্তা করি, তবে তার অর্থ এই দাঁড়ায় যে ক্ষমতা আর প্রাচুর্য, এ দুই বিষয় অবশ্যই সেই ধারণার উপর ভিত্তি করেই করা উচিৎ যার জন্য এই প্রকল্পটি নেওয়া হয়েছে, যার দ্বারা একে বানানো হবে।\nJohn Cage (জন কেজ) তাঁর এক লেকচারে বলেন, তিনি এমন একজন সুরকার নন যিনি তাঁর মননে কোন সুরের হদিস পান আর তা চট করে লিখে ফেলেন। এই ব্যবস্থা পরিচালনার অন্য আরেক উপায় তার জানা আছে। তিনি পুরা ব্যাপারটার ধারণা আর তার কাঠামো নিয়ে বিস্তর গবেষণা করেন আর এটুকুন করেই তিনি শব্দগুলোকে নিজেদের মতন ছেড়ে দেন। ফলত তারাও দারুনভাবে সেই ধারণাকে অনুসরণ করে বেজে চলে। যার দরুন মন-মাতানো সুরের সৃষ্টি হয়!\nএই লেখা পড়ার পর থেকে মনে হচ্ছিল কীভাবে সম্প্রতি আমরা, আমার স্টুডিওতে পাহাড়ের উপরে করতে হবে এমন এক থার্মাল বাথের (Thermal Bath) ডিজাইন (Design) ডেভলপ (Develop) করলাম। প্রকল্পটি পাওয়ার পরপরই মাথায় যেমন আকৃতির চিন্তা এলো সেটাকে অনুসরণ করে নয় বরং কিছু মৌলিক প্রশ্ন ধরে ধরে আমরা এগোতে থাকি আর সেরকম করেই ডিজাইনের নানা সিদ্ধান্ত নিতে থাকি। যেমন, যেই সাইট দেওয়া আছে এর মাঝে কোথায় ভবনের জায়গাটা হলে ভাল হয়, এই ভবনের উদ্দেশ্য কী, কী কী বস্তুর সংমিশ্রণে এদের বানানো হবে, পাহাড়ের সাথে সেগুলো কীভাবে যাবে, পাথর আর পানির ব্যবহারটা ঠিক কী উপায়ে করলে সবচেয়ে ভাল ফল হবে- মানে প্রকল্পের সেই পর্যায়ে ভাবা বা কাজ করা যেখানে তখনো স্থাপত্যবিদ্যার দৃশ্যগত শুরুটাই ঘটেনি।\nঅথচ গোটা সাইটে সেই দৃশ্যগত ব্যাপারটা কিন্তু তখনই আশ্চর্যভাবে ফুটে উঠলো যখন ধাপে ধাপে আমরা সাইট সংক্রান্ত বা কী কী বস্তু ব্যবহার করা উচিৎ এই প্রকল্পের স্বার্থে আর কী রকম কাঠামো হওয়া উচিৎ এর সঠিক জবাবগুলো পেতে থাকলাম। এই পুরো প্রক্রিয়াটা আমাকে দারুণভাবে বিস্মিত করেছিল। কারণ আমার বিশ্বাস আর যেকোনো চোখ-ধাঁধানো আকৃতির চেয়ে এই প্রক্রিয়ার ফলে দাঁড়ানো কাঠামোর সম্ভাবনা হবে সবচাইতে বেশি। পর্বত, শিলাখণ্ড এবং পানির যে পরম্পরাগত নীতি তাদেরকে বজায় রেখে ভবনের সাথে ব্যবহারোপযোগী করে তুলতে পারাটা কিছুটা আদিমতার আবার ‘নৈসর্গিক নির্মলতা’ বোধের একটা সুযোগ করে দেয়। এবং এই সমস্ত বস্তু স্থাপতবিদ্যায় প্রয়োগ করার মধ্য দিয়ে তা যেন একটা নিরেট আকৃতির কাঠামো থেকে প্রকৃতিতে প্রবেশ করলো, বা বলা ভাল ফেরত গেল। আগে থেকেই ভেবে রাখা প্রকল্পের রূপরেখা কিংবা মন ভোলানো স্টাইলিস্ট আকৃতি কেবলমাত্র লক্ষ্যে পোঁছাতে অক্ষম করতেই সক্ষম।\nআমার সুইস বন্ধু Herzog (হেযোগ) আর de Meuron (দে মেউরন ) বলেন যে, স্থাপত্যবিদ্যা আজ আর সকল কিছু থেকে বিচ্ছিন্ন কোন ঘটনা নয়। তাই সে অনুসারে একে কৃত্রিম রূপেই তৈরি হতে হবে ডিজাইনারের কল্পনায়, সূক্ষ্ম ভাবনার একটি ধাপ হিশাবে। এই দুই স্থপতি তাদের এইরূপ ধারণা থেকেই স্থাপত্যবিদ্যার যে তত্ত্ব বার করেছেন তা হলো, সমগ্র বিষয়টি আসলে চিন্তার আকার। আমার মতে একজন স্থপতির উচিৎ আবেগকে নাকচ করে এই সার্বজনীন ব্যাপারটাকে এক বিশেষ ভঙ্গিমায় ফুটিয়ে তুলতে পারা।\nআমার বন্ধু স্থপতিদ্বয় ‘চিন্তার আকার’ বলে স্থাপত্যবিদ্যার যে তত্ত্বটি বার করেছেন আমি ঠিক সেই ধ্যান ধরাণার অনুসারী নই। তবে যেই ধারণার উপর ভিত্তি করে এই তত্ত্ব এলো অর্থাৎ ভবন বা স্থাপনা যে এখন কেবল আর বিচ্ছিন্ন কিছু নয় তার সাথে আমি সম্পূর্ণরূপে একমত।\nব্যক্তিগতভাবে এখনো আমি কোন স্থাপনার প্রয়োজনীয়তার প্রতি একক নির্ভরতায়, সমষ্টিগত নির্ভরতায়, বিশ্বাস করি। তা কঠিন হয়ে থাকলে থাক, আমার কাজের লক্ষ্য, তাকে কঠিন না রেখে সহজ হতে দেওয়া, অর্থাৎ নৈসর্গিক হতে দেওয়া, আর নিঃসন্দেহে সেটাই স্বাভাবিক। তারপরেও কি করে আমরা এই সার্বজনীনতাকে একই সময়ে অর্জন করতে পারি? যা এক ঐশ্বরিক অর্থ বহনে সক্ষম, সেই সঙ্গে বাস্তবে সেই স্থাপনা নিজেই যেন গায়েব হয়ে স্বল্পকালীন অথচ এক অন্তহীন পরিবর্তনশীল পরম্পরার চিহ্ন এবং চিত্র বহন করতেও সক্ষম!\nপিটার হ্যান্ডকে তার প্রচেষ্টার কথা লেখনিতে বর্ণণা করেন যে কী করে চারপাশের পরিবেশকে তারা ডিজাইনের সাথে সম্পর্কিত করেছেন। তাঁকে যদি আমি খুব ভুল বুঝে না থাকি তাহলে শুধুমাত্র কৃত্রিম উপায়ে তৈরি কৃত্রিম স্থাপনার কৃত্রিমতা বর্জনের দ্বারা সেটাকে সাধারণ, স্বাভাবিক নৈসর্গিক পরিবেশে আনয়নের জন্য আমার জানা যাবতীয় ধ্যান ধারণাকে পুঁজি করেই আমি এর সামনা করবো না বরং এই বিশ্বাসকেই আঁকড়ে ধরে সামনা করবো যে বস্তুর নিজের মাঝেই কেবল তার আসল সত্যটা নিহত।আমার বিশ্বাস এই শৈল্পিক প্রক্রিয়াসমূহ আদতে সেই সার্বজনীনতার জন্যই প্রাণপণে চেষ্টা করে। তারা সর্বদায় চায় যে তাদের সৃষ্ট কর্ম একটা নৈসর্গিক পরিবেশের স্বাদ বহন করবে।\nঅনুরূপভাবে, আমি হ্যান্ডকে কে বুঝতে পারছিলাম বলেও মনে হচ্ছিলো। ঐ একই সাক্ষাৎকারে তিনি নিজেকে একজন ‘স্থানের’ (place) লেখক হিশাবে উধৃত করলেন, যেখানে তাঁরই লেখায় প্রকাশ পাচ্ছে, ‘কোন জটিল সত্যকে বাস্তবে রূপায়নের ক্ষেত্রে তাতে ব্যবহৃত বস্তুর মাঝে আরোপিত কিছু থাকবেনা, কিন্তু একটা সচেতন নিখুঁততা তাদের অন্তঃসংযোগে বজায় থাকবে’।\nযে শব্দটিকে হ্যান্ডকে মর্যাদা দিতে চেয়েছেনে যাকে আমি এখানে বলছি ‘জটিল সত্য’, এটা আমার কাছে পুরো বিষয়টা বোঝার ক্ষেত্রে বেশ অর্থপূর্ণ বলেই মনে হয়েছে। সেই সকল সঠিক সত্যের ঝাঁপিকে এক জায়গায় নিয়ে আসতে হবে। ভবনকে একটা জটিল বিষয় হিশাবে দেখা হোক তাতে সমস্যা নাই, কিন্তু এর নানা খুঁটিনাটিকে সঠিক রূপে যাচাই বাছাই করা হোক, আর সে অনুসারেই তাদের মিলন ঘটানো হোক, অর্থাৎ সেই সত্যেগুলির মিলন। সতরাং, যে ব্যাপারটা এখানে গুরুত্ব পাচ্ছে তা হলো, মূল বস্তু থেকে মেদ ঝরিয়ে ফেলাটা। এক্ষেত্রেও হ্যান্ডকে বলেছেন, বস্তুর প্রতি বশ স্বীকার করতে। তিনি আরো বলছেন, কোন স্থান নিজেই যা বলছে তা শুনে অভিজ্ঞ হও, আলাদা করে রঙ চড়ানোতে কান দিওনা।\nযখন আমি সাম্প্রতিককালের স্থাপত্যবিদ্যাকে নিবিড়ভাবে অবলোকন করি, তখন প্রায়শই নানা অস্বস্তিকর ঘটনার মুখোমুখি আমাকে হতে হয়। তার সামনা করতে এই সমস্ত মতবাদ আমাকে সাহায্য করে। আমি ধীরে ধীরে সেই সকল ভবনের দিকে যেতে থাকি যাদেরকে নিষ্ঠার সাথে ডিজাইন করে আকৃতি প্রদান করা হয়েছে একটা সৎ উদ্দেশ্য নিয়ে। আর তখন আমি নিজেকে তাদের মাঝে নিবিষ্ট করে ফেলি। যেই স্থপতি এর জন্য দায়ী তিনি আমার সামনে নেই, অথচ আমার সাথে অনবরত কথা বলে যাচ্ছেন তার ভবনের প্রতিটা খুঁটিনাটি কাজের মধ্য দিয়ে। আবার যখন তিনি একই কথা বলতে থাকেন তখন খুব দ্রুতই আমার আগ্রহ ফুরিয়ে আসে। ফলে খুব সহজেই সেখান থেকে আমার মনোযোগ বিচ্ছিন্ন হয়। একটা ভাল স্থাপনার বৈশিষ্ট্য হলো, তা যেন সাধারণের বন্ধুসুলভ হয়। যাতে সেই জায়গার অভিজ্ঞতাটা সে সুন্দর করে নিতে পারে আর তার মাঝেই প্রাণবন্ত হয়ে থাকতে পারে। তাই বলে ভবন যে সর্বদাই নানা ধরণের কথা বলে নানা অভিজ্ঞতাই কেবল দিয়ে যাবে ব্যাপারটা ঠিক তাও নয়, সাধরণের অভিজ্ঞতা সম্পূর্ণ হওয়ার লক্ষ্যে তাকে কিছু বিরতিও দেওয়া লাগে।\nআমার কাছে মনে হয়, ভবনের এক আশ্চর্য সুন্দর নীরবতা আছে। যেন কেউ আত্ম-সংবরণ করে রয়েছে, টেকসই হয়ে নিজের প্রমাণ নিয়ে মূর্তিমান অখণ্ড রূপে যেন কেউ বসে রয়েছে একইসাথে ইন্দ্রিয়নিষ্ঠ আর নিদারুন উষ্ণতা সহকারে। যে ভবনের মাঝে তার স্বকীয়তা বিদ্যমান, সেটিকেই কেবল ভবন বলা যায়। সে আর অন্যকিছুকে উপস্থাপন করছে না, সে কেবল নিজেতেই মগ্ন!\nবল, যে এটা এক অসমাপ্ত ছাঁপ, কালো কি লাল,\nহাল্কা গোলাপি হলদে, কমলা, সাদা, যেমন কড়া রঙে তারা থাকে\nএ ঘরের ভিতরে আসা সূর্যের আলোয় যাতে-তাতে বদলে যেতে;\nততটাই কড়াভাবে তারা রূপকে পাল্টে যায়\nঅধীর এক মোহে, যা বাস্তবতার চেয়েও সত্য\nসেখানে কল্পনার শক্তিতে সত্যিগুলো হয়ে ওঠে অবান্তর\nএটা হলো Bouquet of roses in sunlight (রোদের আলোয় একগুচ্ছ গোলাপ) কবিতার শুরুর কতগুলো চরণ। আমেরিকান চিন্তক, গীতিকার Wallace Stevens (ওয়ালেস স্টিভান) এর লেখা।\nওয়ালেস স্টিভানের কবিতা সংকলনের সূচনায় আমি পড়লাম, দূরদর্শী হওয়ার পাঙ্গাকে গ্রহণ কর। ধৈর্যের সাথে, আর একদম পুঙ্খানুপুঙ্খ রূপে কোন বস্তুকে বুঝে বুঝে আবিষ্কার কর। তাঁর কবিতাগুলি কবিতা লেখবার কোন নিয়ম ভাঙার বিরুদ্ধতা কিংবা দোষারোপ করে না, আবার তাতে যে কোন আতংকের আভাস রয়েছে এমনটিও নয়। কিন্তু তার কবিতাগুলো একধরনের ছন্দের জন্য হন্যে হয়ে থাকে, যেটা অন্য কবিতার ক্ষেত্রেও ভীষণভাবেই সম্ভব। তবে বিশেষ করে তার ক্ষেত্রে এটিই একমাত্র কবিতার আবেদন। (ক্লাভিনো অবশ্য এর চেয়ে আরেক কাঠি সরেস। তিনি তার সাহিত্য-কর্মকে সংজ্ঞায়িত করার চেষ্টায় বলছেন যে, তার একমাত্র হাতিয়ার হলো তিনি তার আশেপাশে যা দেখছেন, তার আকৃতি শুন্যতার বিরুদ্ধচারণঃ এটিই তার সাহিত্য ভাবনা।)\nস্টিভানের বাস্তবতা হলো একটা লক্ষ্যে পৌঁছানর বাসনা। পরাবাস্তবাদ (surrealism), ততদিনে ঘটে গেলেও সেটা তাঁকে মুগ্ধ করতে পারেনি। খুব সম্ভবত কোনোরূপ উদ্ভাবন ছাড়াই হুট করে একে আবিষ্কার করে গ্রহণ করার জন্য। তাঁর মতে, একটা ঝিনুক যে সরু ভাঁজের কোন পৃষ্ঠতলের উপর নাচছে এমনটা দেখাতে হলে তার জন্য উদ্ভাবনের প্রয়োজন, আবিষ্কারের নয়। আর তাই এটা আরো একবার জেগে উঠলো, এই মৌলিক চিন্তার জায়গাটা যেটা আমার মনে হয়েছে উইলিয়াম, হ্যান্ডকের কথায় আমি পেয়েছি। আবার এডওয়ার্ড হপারের করা চিত্রকর্মেও এই একই জিনিসের আভাস পেয়েছি- কেবল বস্তুর সত্যিকে জেনে, তা থেকে কল্পনার স্ফুলিঙ্গ দিয়ে শৈল্পিক আগুন ধরিয়ে দেওয়ার মত ঘটনা!\nযদি আমি এই মতবাদকে স্থাপত্যবিদ্যার ভাষায় অনুবাদ করতে চাই, তাহলে আমি এভাবেই বলবো যে একটা সার্থক ভবনের স্ফুলিঙ্গ একমাত্র তখনি আগুন ধরিয়ে দিতে পারে যখন তা বস্তুর বাস্তব রূপের অধিকারভুক্ত হয় এবং কল্পনারও। আর এটা আমার কাছে এখন আর কোন গুপ্ততথ্য নয়, বরং এমন কিছুর নিশ্চয়তা যার জন্য আমি আমার প্রতিটি প্রকল্পে লড়াই করে যাই, আর একটি ইচ্ছাপূরণের নিশ্চয়তা খুঁজি, যা আমি হৃদয়-মন্দিরে বপন করে রেখেছি।\nএই শেষবারের মত আবার সেই প্রশ্নে ফেরত আসাঃ কোথায় আমি সেই বাস্তবতা খুঁজে পাবো, যেখানে কোন নির্দিষ্ট ভবনকে বানানোর লক্ষ্যে, তার সাইট বা জায়গা আর উদ্দেশ্য নিয়ে কাজ করতে গেলে আমাকে কল্পনার আশ্রয় নিতে বাধ্য হতে হয়?\nএক চাবি ঘুরিয়ে এই তালাবদ্ধ প্রশ্নের জবাব পাওয়া সম্ভব, আমি ‘জায়গা’ এবং ‘উদ্দেশ্য’ এই দুই শব্দে আর তাদের কার্যপদ্ধতিতে বিশ্বাস করি।\nMartin Heidegger (মার্টিন হাইডেগার) তাঁর ‘Biulding Dwelling Thinkin ‘ (বিল্ডিং ডুয়েলিং থিঙ্কিং) শীর্ষক একটা রচনাতে লিখেছেনঃ ‘বস্তুর মাঝে থাকাই হলো মানুষের অস্তিত্বের মূল বুনিয়াদ’। যার অর্থ আমার কাছে এমন মনে হয়েছে যে, আমরা আসলে কখনই একটা বস্তুগত জগত ভিন্ন অন্য কোন এক বিমূর্ত জগতে বাস করি না। এমনকি যখন আমরা কল্পনা করি তখনো এই বস্তুগত জগতের বাইরে ভাবি না। হেইগার আরো বলেন, ‘মানুষের সাথে স্থানের সম্পর্ক এবং তার মধ্য দিয়ে স্থানের সাথে কালের সম্পর্ক নির্ভর করে সেই মানুষ আর তার চারিপাশ নিয়ে আবাসের আচরণের উপর’।\nহাইডেগার তাঁর বিস্তৃত চিন্তায় আবাসের যে ধারণা দিয়েছেন, তাতে আমি যা বুঝতে পারি, কোন স্থাপনায় বসবাস করা এবং চিন্তা করা সেই জায়গায় আর কালে থেকে, এই কতগুলো পয়েন্ট আসলে আমাকে একজন স্থপতি হিশাবে যথাযথ সূত্রটি ধরিয়ে দিয়েছে।\nবস্তু থেকে বিচ্ছিন্ন হওয়াটা তত্ত্বের বাস্তবতা নয়। একটা কংক্রিটের ভবনকে বসবাসযোগ্য হিশাবে গড়ে তোলাটাই বরং আমার কাছে বেশি রোমাঞ্চকর। যার মাঝে আমি আমার কল্পনার ক্ষমতাকে কাজে লাগাতে পারি, সেটাই বরং বাস্তবতা। ভবনের বস্তুগত উপাদানের এই হলো বাস্তবতা- পাথর, কাপড়, স্টিল, চামড়া…- এবং সেই কাঠামোগত বাস্তবতা যা আমি তৈরি করতাম। সেটা যারই সম্পত্তি হোক না কেন, আমি খুব করে চাইতাম তাকে আমার কল্পনার আদলে ফুটিয়ে তুলতে! এর থেকে কোন এক অর্থ বার করতে, আর ইন্দ্রিয়নিষ্ঠ কিছু যেন সেই ভবন বহন করে, যাতে করে একটা সার্থক ভবনের স্ফুলিঙ্গের সৃষ্টি হয় আর কিছুটা না হয় আগুনের ফুলকিও বার হলো তা থেকে! সোজা কথায় এমন একটা ভবন যেটা কিনা মানুষের জন্য আবাস হিশাবে নির্ভুলভাবে কাজ করে।\nস্থাপত্যবিদ্যার বাস্তবতা হলো যে, এ এক কংক্রিটের দেহ। নানা আকৃতি, নানা আয়তন, নানা ধরনের জায়গা এবং কাল এক হয়ে এসে এই দেহ তৈরি করে। তাই বলাই বাহুল্য সেখানে বস্তুবিহীন আর কোন ধারণাই থাকবে না।\n।।সুপ্রভা জুঁই।।শিক্ষার্থী স্থাপত্যবিদ্যা, এশিয়া প্যাসিফিক বিশ্ববিদ্যালয়।\nপিটার জুমথর, সুপ্রভা জুঁই\n2 thoughts on “পিটার জুমথর-এর ‘দ্য হার্ডকোর বিউটি’ :: সুপ্রভা জুঁই”\nTIME & SPACE !!\nআমি সবকিছুর ভেতরেই যা খুঁজি_তা পেয়েছি ‘খটমটে’ লেখায়!! দারুণ উপভোগ করেছি!!!


শেখ হাসিনার পলিটিক্যাল ক্রেডিট সিস্টেম\nপ্রকাশিত: ০৪ মার্চ ২০১৯ সোমবার, ০৫:০০ পিএম\nবাংলাদেশ আওয়ামী লীগের সাধারণ সম্পাদক ওবায়দুল কাদের অসুস্থ। তিনি হাসপাতালে চিকিৎসাধীন। আওয়ামী লীগের অনেক বড় বড় বা সিনিয়র নেতাও অসুস্থ। যে কোন সময় তাঁদের অসুস্থতার খবর আসতে পারে। আসলে তাঁদের অনেকেই হয়তো ঠিকমতো শরীরের যত্ন নেননি বা চেকাপ করাননি। এমতাবস্থায় হঠাৎ করেই আমরা খারাপ কোন খবর পেতে পারি। এসব সিনিয়র নেতারা শুধু আওয়ামী লীগেরই নয়, দেশের সম্পদ। কারণ তাঁরা অভিজ্ঞ ও দক্ষ রাজনীতিবিদ। অভিজ্ঞতা তো আর টাকা দিয়ে কেনা যায় না, তা অর্জন করতে হয় দীর্ঘ রাজনৈতিক পথ পরিক্রমায়।\nআমাদের প্রধানমন্ত্রী শেখ হাসিনার সাম্প্রতিক কিছু পদক্ষেপ আমাদের অনেককেই নতুন করে ভাবায়। মনে হয় তিনি তাঁর রাজনৈতিক সহকর্মীদের ভিন্ন চোখে দেখেন, ভিন্নভাবে মূল্যায়ন করেন। মাত্র কয়েকদিন আগেও তিনি ওবায়দুল কাদেরকে স্বাস্থ্য পরীক্ষা করার পরামর্শ বা নির্দেশ দিয়েছিলেন। কিন্তু প্রধানমন্ত্রী শেখ হাসিনার সেই কথা শুনলে আজকে আমরা জনাব ওবায়দুল কাদেরকে নিয়ে এই দুশ্চিন্তা করতাম না। সংসদ উপনেতা সাজেদা চৌধুরী, আমীর হোসেন আমু, তোফায়েল আহমেদ, মোশারফ হোসেনসহ বহু দক্ষ ও অভিজ্ঞ প্রবীণ আওয়ামী লীগ নেতা আছেন যারা যে কোনো সময় অসুস্থ হয়ে পড়তে পারেন। তাই প্রধানমন্ত্রী শেখ হাসিনা অনেক কিছুই এখন মনিটর করছেন, অভিজ্ঞতা ট্রান্সফারের ব্যবস্থা করেছেন। দলের বিভিন্ন পর্যায়ের কর্মীদের দলীয় কর্মকাণ্ডও তিনি যে গভীরভাবে মনিটর করছেন তা গত সংসদ নির্বাচন এবং মহিলা সাংসদ ও উপজেলা নির্বাচনের মনোনয়নের তালিকা দেখলে স্পষ্ট বুঝা যায়। মনে হচ্ছে, তিনি পলিটিক্যাল ক্রেডিট সিস্টেম চালু করেছেন।\nকী এই পলিটিক্যাল ক্রেডিট সিস্টেম? এটা আসলে চায়নার সোশ্যাল ক্রেডিট সিস্টেমের আদলে দলের রাজনৈতিক নেতা-কর্মীদের একটা নতুন ধরণের মূল্যায়ন পদ্ধতি। দলের নেতা কর্মীদের প্রতিটি ভালো কাজের জন্য তাঁদের ব্যক্তিগত ফাইলে যোগ হবে পজিটিভ পয়েন্ট আর খারাপ কাজ করলে যোগ হবে নেগেটিভ বা মাইনাস পয়েন্ট। সংগঠনের বিভিন্ন পর্যায়ে দলের নেতা কর্মীরা দলের জন্য, সমাজের কল্যাণে, নিজের পরিবারের জন্য, নিজ শরীরের জন্য, ইত্যাদি কী কী কাজ করছেন তাঁর ভালো-মন্দ দিকের হিসাব রাখা হচ্ছে বিভিন্ন কৌশলে, যাকে বলা যায় নতুন পলিটিক্যাল ক্রেডিট সিস্টেম। বিভিন্ন পেশাজীবী যেমন, সাংবাদিক, শিল্পী, ব্যবসায়ী, শ্রমিক, ইত্যাদি সব শ্রেণী আর পেশার মানুষের দালিলিক খোঁজ রাখছেন আমাদের প্রধানমন্ত্রী শেখ হাসিনা।\nকে কোথায় কত টাকা খেয়ে বা স্বজনপ্রীতি করে দলের বা দলের সহযোগী সংগঠনের উপজেলা, জেলা কমিটি করে দিয়েছেন। কে কে কতো টাকা নিয়ে চাকরী দিয়েছেন, সেই টাকার ভাগ কে কে পেয়েছে, ঠিকাদারী কাজ পেতে কী কী অনৈতিক কাজ করা হয়েছে মোটা দাগে সব জানা প্রধানমন্ত্রী শেখ হাসিনার। এমপি, উপজেলা, ইউপি নির্বাচনে কে কে বেইমানী করে দলকে হারাতে চাচ্ছে বা হারাচ্ছে তার হিসাব কি প্রধানমন্ত্রী শেখ হাসিনার কাছে নেই মনে করেন? সিটি কর্পোরেশন নির্বাচনে কে কী করেছেন, আসন্ন উপজেলা নির্বাচনে কে কে বিদ্রোহী প্রার্থী হবে তা খোঁজ রাখা হচ্ছে, যাতে পরবর্তী সময়ে এটা তাঁর পলিটিক্যাল ক্রেডিট সিস্টেমে মাইনাস পয়েন্ট যোগ হয় তাঁর আয়োজন কি করা নেই বলে মনে করেন?\nএটা আমাদের অনেকের কাছেই দৃশ্যমান না হলেও সব খবর প্রধানমন্ত্রী শেখ হাসিনার কাছে যাচ্ছে। উনি সময় সুযোগের অপেক্ষায় থাকেন, জানার পরেও না জানার ভান করেন, কৌশলগত কারণে। তাই অপকর্ম করে কেউ তাঁর কাছে পার পায়নি, উনি মাঝে মাঝে সময় নেন। এটা উনার স্টাইল। ৬০ কর্মদিবসে খালেদা জিয়ার যে মামলা শেষ হবার কথা তা বিএনপি’র উকিল সাহেবরা টেনে ১০ বছরে নিয়ে গেছেন, কিন্তু শেখ হাসিনা চুপ, কোন কথা বলেননি, কোন হস্তক্ষেপ করেননি। এর মানে এই না যে উনি খালেদা জিয়ার বা তারেক জিয়ার ২১শে আগস্টের গ্রেনেড হামলায় তাঁকে হত্যাচেষ্টার কথা ভুলে গেছেন।\nএকে একে এই পলিটিক্যাল ক্রেডিট সিস্টেমের আদলে সমাজের বা রাষ্ট্রের বিভিন্ন ক্ষেত্রে বা স্তরে কি এটা চালু করতে চান আমাদের প্রধানমন্ত্রী শেখ হাসিনা? তাই যদি হয় তাহলে সোশ্যাল ক্রেডিট সিস্টেম বা পাবলিক সার্ভিস ক্রেডিট সিস্টেম চালু হলে আইনের ফাঁদে পড়বেন অনেক তথাকথিত ভালো মানুষ, তথাকথিত আমলা, ঠিকাদার, গাড়ি চালক, রাজনীতিকসহ দেশের সব পেশার মুখোশধারী নষ্ট মানুষ। আইটির এই যুগে, সবার এনআইডি নম্বর ব্যবহার করে এটা করা অসম্ভব নয়। এটা চালু হলে কাউয়া রাজনীতিবিদ থেকে আরম্ভ করে অসৎ সরকারী কর্মচারী, পরিবহন মালিক-শ্রমিকসহ তাবৎ পেশার কোটি কোটি মানুষ প্রযুক্তির এই জালে আটকা পড়ে ভালো হতে বাধ্য হবেন, সেই ব্যবস্থা আমাদের প্রধানমন্ত্রী শেখ হাসিনা করছেন।


গল্পপাঠ: ঈশ্বরীতলার রূপোকথা: ষষ্ঠ পাণ্ডব\nঈশ্বরীতলার রূপোকথা: ষষ্ঠ পাণ্ডব\nশ্যামল গঙ্গোপাধ্যায়ের উপন্যাস ‘ঈশ্বরীতলার রূপোকথা’র যে সংস্করণটি আমি পড়েছি সেটি মিত্র ও ঘোষ পাবলিশার্স থেকে ১৩৮৩ সালে প্রকাশিত। উপন্যাসের শুরুতে ‘আমার লেখা’ নামে ১৪ পৃষ্ঠার এক আত্মকথন আছে। যারা শ্যামল গঙ্গোপাধ্যায়ের আত্মজীবনী ‘জীবন রহস্য’ পড়েছেন তারা বুঝতে পারবেন এই আত্মকথনটি ঐ আত্মজীবনীর অংশবিশেষ মাত্র। উপন্যাসের শুরুতে এটি দেবার চিন্তা লেখকের মস্তিষ্কজাত নাকি প্রকাশকের বুদ্ধিজাত সেটি জানি না, তবে কাজটি ভালো হয়নি।\nশ্যামলের উপন্যাস ‘কুবেরের বিষয় আশয়’, ‘সরমা ও নীলকান্ত’, ‘চন্দনেশ্বরের মাচানতলায়’, ‘পাপের বেতন পরমায়ু’ ইত্যাদির অনেকগুলোতে কখনো ছায়া হয়ে, কখনো রেখাচিত্র হয়ে, আবার কখনো মাংসের ভেতরে হাড়ের কাঠামো হয়ে তাঁর নিজের জীবন প্রবলভাবে এসেছে। একই ব্যাপার ‘ঈশ্বরীতলার রূপোকথা’র ক্ষেত্রেও সত্য। যারা শ্যামলের জীবনের কথা জানেন তাদের পক্ষে এই উপন্যাসের অনাথবন্ধু বসুকে চিনতে মুহূর্ত সময় লাগবে না। তাই উপন্যাসের শুরুতে এই আত্মকথন পাঠকের করোটিতে একটা অদরকারী কীট ঢুকিয়ে দেয়। সেই কীটের পদচারণা ও দংশনকে উপেক্ষা করে পাঠক যদি অগ্রসর হন তাহলে তিনি একটু একটু করে ঈশ্বরীতলা নামের এক জাদুবাস্তবতার জগতে ঢুকে পড়বেন। মোটা দাগে উপন্যাসটির গোটা কাহিনী ঘোরতর বাস্তব, কিন্তু তার সাথে পরতে পরতে সূক্ষ্মভাবে মিশে আছে জাদু। ঈশ্বরীতলার আকাশ-বাতাস-পুকুর-বাওড়-হাঁস-মুরগী-কুকুর-বেড়াল-গরু-বৃক্ষ-ফসল-বাড়ি সবই জীবন্ত-কম্যুনিকেটিভ-মায়াময়। সেই মায়ার জগত বাস্তবের দুনিয়ায় সবার অনুভবযোগ্য নয় যেমন এই উপন্যাস বা শ্যামল গঙ্গোপাধ্যায়ের লেখালেখি সবার জন্য সহজপাচ্য নয়। বস্তুবাদ, ভোগবাদ ও ব্যক্তিস্বাতন্ত্র্যবাদে যাদের এলার্জি আছে তাদের পক্ষে শ্যামল না পড়াই নিরাপদ।\nএই উপন্যাসের ঈশ্বরীতলা বিদ্যেধরী নদীর মরা বাঁকের বাওড়ের কাছের এক গ্রাম যেখান থেকে ইলেকট্রিক ট্রেনে কলকাতা ডেইলি প্যাসেঞ্জারি করা যায়। ঈশ্বরীতলাতে যেমন রেলস্টেশন-স্টেশনবাজার-ধানেরগোলা-ব্যাংকবাড়ি-গম ভাঙানোর কল-আলুর চপের দোকান-সিনেমা হল-পঞ্চানন অপেরা আছে তেমনি আছে অবারিত ফসলের মাঠ, মাছের ভেড়ি, পয়স্তি চর, জলভরা বাওড়, কোম্পানির বাঁধ, ইরিগেশন ক্যানেল, ঘন জঙ্গল, পঞ্চাননতলার জাগ্রত থান। এখানে ভেড়ির মালিক অক্রুর বিক্রম মজুমদার, জনতার লোক রিটায়ার্ড ম্যাজিস্ট্রেট দক্ষিণা চক্রবর্তী, আপস্টার্ট বংশী চন্দ্র কাপালি’র সাথে জেলখাটা ডাকাত সন্তোষ টাকি, জুতোর দোকানদার যাত্রাপাগল জগাই, মৎস্যশিকারী-কাম-দিনমজুর মদন-বদন, অপার্থিব জগতের মানুষ মহম্মদ বাজিকরও আছেন। কলকাতার খুব কাছের হয়েও একেবারে জগতবিচ্ছিন্ন, মফস্বল শহর আর গাঁয়ের সুবিধা-অসুবিধা, তার নানা রঙের মানুষ, কখনো সবাক জীবকুল কখনো সচল প্রকৃতি মিলিয়ে ঈশ্বরীতলা যা, তার কিছু কিছু দেখা মেলে শ্যামলের অন্য লেখাগুলোতেও — কোথাও কোটালপাহাড় নামে, কোথাও কদমপুর নামে, কোথাও অন্য কোন নামে। এমন ধারা স্থানের দেখা মেলে গ্যাব্রিয়েল গার্সিয়া মার্কেজের ‘মাকোন্দো’তে, ইসাবেল আযেন্দের ‘কর্দিলেরা’য় অথবা আর কে নারায়ণের ‘মালগুড়ি’তে। এগুলোর একটির বহিরঙ্গের সাথে আরেকটির মিল নেই, তবে এগুলোর প্রত্যেকটির সাথে প্রত্যেকটির কোথায় মিল আছে সেটা জাদুবাস্তবতার পাঠকমাত্র জানেন।\nউপন্যাসের কেন্দ্রীয় চরিত্র কি অনাথবন্ধু বসু নাকি ঈশ্বরীতলা স্বয়ং সেটা নিয়ে তর্ক করা যেতে পারে, তবে তা অহেতুক। অনাথবন্ধু গ্রাজুয়েশন করা, ছাত্রজীবনে রাজনীতি-ডিবেট-প্রেম করা, কলকাতায় চাকুরিকরা একজন মানুষ যিনি নিরিবিলি থাকার জন্য ঈশ্বরীতলায় বাড়ি করেন। তাঁর সেই বাড়িতে তিনি তাঁর স্ত্রী শান্তা, দুই কন্যা টুকু ও লিলি, গৃহকর্মী বলাই, উমা নামের গাভী, কানাই নামের বাছুর, বজ্জাত নামের বেড়াল, বাঘা নামের কুকুর, অরুণ-বরুণ নামের রাজহাঁস, আটটা পাতিহাঁস, এগারোটা ছাগল যার বেশিরভাগ শুক্লা নামের এক ছাগীর সন্তানসন্ততি আর একান্নটা সাদা লেগহর্ন মুরগি নিয়ে বাস করেন। অনাথ সকালে কাঁকড়াভাজা সহযোগে গেলাসের পর গেলাস হাঁড়িবাঁধা তাড়ি খান, কখনো কন্যা টুকুকেও তার ভাগ দেন। টাটকা মাছের তরকারি দিয়ে ভাত খেয়ে অফিসে যান, সেখানে একজনে তিনজনের কাজ করেন আবার অল্প সময়েই অফিস থেকে বের হয়ে যান। অনাথ নিয়মত অফিস কামাই করেন যেমন তার কন্যারা নিয়মিত স্কুল কামাই করে। ইচ্ছে হলে তিনি কাজ ফেলে দুপুরে ঘরের দরজা বন্ধ করে ঘুমান। অবসরে তিনি ডায়েরিতে নিজের ভাবনা লিখে রাখেন, নিরালায় তিনি কুকুর-বেড়াল-গরু-ছাগল সবার সাথে তাদের ভাষায় কথা বলেন, তৃষ্ণা মেটাতে আকাশ অথবা জ্যোৎস্না পান করেন, মহম্মদ বাজিকরের অপার্থিব জগতের আলোয় নিঃশ্বাস নেন। অনাথ একই সাথে ঘোরতর সংসারী ও উদাস সংসারবিরাগী, একই সাথে চরম বৈষয়িক ও হাতখোলা। অনাথের চরিত্রের সাথে, জীবনযাপনের সাথে পাঠক কখনো নিজের অংশকে কখনো নিজের স্বপ্নের খণ্ডকে আবিষ্কার করতে পারবেন। তাই অনাথ পাঠকের কাছে মোটেও অজানা কেউ নন্, বরং নিজের খুব চেনা, নিজের ভেতরের খুব একান্ত একটি চরিত্র। মার্কেজের বুয়েন্দিয়ারা যেমন এক প্রজন্ম থেকে অন্য প্রজন্মে প্রবাহিত হন, ক্যানভাস সংক্ষিপ্ত হওয়ায় শ্যামলের অনাথবন্ধু বসু এক জন্মেই এক জীবন থেকে অন্য জীবনে প্রবাহিত হন। বার বার পরাজিত হতে হতে ঘুরে দাঁড়ান, সৃষ্টি করেন > সৃষ্ট জগত ধ্বংস হয় > পুনরায় নতুন কিছু নির্মাণ করেন। প্রতিবার নিজের পরিচয় আর অবস্থান পরিবর্তন করেন। সাধারণ জীবনে নাগরিকায়িত মানুষ জীবনযুদ্ধে পরাজিত হলে বিনাগরিকায়িত হন, এখানে অনাথ বিনাগরিক জীবনযুদ্ধে পরাজিত হয়ে নাগরিক জীবনে প্রত্যাবর্তন করে জীবনপ্রবাহ অব্যাহত রাখেন।\nএখানে কেন্দ্রীয় চরিত্র অনাথের কার্যক্রম বিশেষত কলকাতার মতো মহানগরের বাঁধানো জীবন ছেড়ে ঈশ্বরীতলাতে থানা গাড়ার ব্যাপারটি গড়পড়তা বাঙালীর তুলনায় একটু খাপছাড়া মনে হতে পারে। শ্যামল গঙ্গোপাধ্যায় তাঁর নিজের জীবনের চম্পাহাটি পর্ব’তে দশজন সাধারণ বাঙালীর চেয়ে যে স্বতন্ত্রতা দেখিয়েছেন সেটি বিবেচনায় নিলে অনাথকে আর খাপছাড়া মনে হবে না। শ্যামলের এই স্বতন্ত্রতা অনেককে স্বস্তি দেয়নি, অনেককে ঈর্ষান্বিত করেছে — যেমনটা অনাথের জীবনেও ঘটেছে। শ্যামল ঘোরতর অস্তিত্ত্ববাদী একজন লেখক। জীবনের রঙ-রূপ-রস তিনি নিজে যেমন উপভোগ করেছেন তেমন তাঁর চরিত্ররাও করেছে। কোন প্রকার ইনহিবিশন, পিউরিটান ভাবনা তাঁর লেখার প্রবাহকে এদিক ওদিক ঘুরিয়ে দেয়নি। তাঁর এই সাবলীল আচরণের সাহস যাদের ছিল না তাদের কেউ ‘রাম’, ‘রাম’ বলে সরে পড়েছেন; কেউ না পেরে গালি দিয়েছেন; কেউ কেউ কিছু জানেন না এমনভাব করে থেকেছেন — এবং এই সকল পক্ষ তাঁকে ঈর্ষা করে গেছেন যেমন অনাথও অন্যদের মাৎসর্যের তাপে দগ্ধ হয়েছেন।\nঈশ্বরীতলার রূপোকথা অনাথবন্ধুর জীবনের সাথে সাথে আরও অনেকগুলো চরিত্রকে খুব কাছে থেকে দেখায়, নির্মাণ করে, পরিণতিতে নিয়ে যায়। তাই উপন্যাস হিসেবে এটি যত কম ফর্মারই হোক না কেন এর ক্যানভাসের ব্যপ্তি ঈশ্বরীতলার ফসলের মাঠ অথবা এর আকাশের মতো বিশাল। এখানে কমেডি আছে, রোমান্স আছে, ট্র্যাজেডি আছে। এখানে কর্নেল অরেলিয়ানো বুয়েন্দিয়ার সতেরজন পুত্রের মতো অনাথের পশুপাখিরা প্রাণ হারায় মাঠের ফসলেরা ধুয়ে যায়, আবার মেলকিয়াদেসের মতো মহম্মদ বাজিকর মৃত্যুর জগত থেকে ফিরে আসেন। এখানে মার্কেজের পিয়েত্রো ক্রেসপির প্রতি আমারান্তা বুয়েন্দিয়া অথবা রেবেকা উযোয়ার ভালোবাসার মতো ভীরু প্রেম যেমন আছে, তেমন আযেন্দের জোয়াকিন আন্দিয়েতা আর এলিযা সমার্সের বাঁধভাঙা অসম প্রেমের মতো প্রেম আছে। স্তালিনের যৌথখামারের স্বপ্ন ভেঙে পড়ে ভ্রান্ত নীতির কারণে আর এখানে অনাথের অনাবাদী জমি চাষের যৌথ প্রচেষ্টা মার খায় নোনা জলে, জলের অভাবে, মাজরা পোকার আক্রমণে, অকাল প্লাবনে। এই যৌথ প্রচেষ্টার শুরুটা কি এক Epiphany, নাকি অনাথের চিন্তা মহম্মদের বাক্যে মূর্ত হয়ে আসে! মহম্মদ কি আসলেই ভিন্ন কেউ নাকি অনাথের এক অবতার যে সময়ের ভিন্নতায় বা মাত্রার ভিন্নতায় বাস না করে একই সময়ে একই স্থানে সমান্তরালে বিচরণ করে! সে ভাবনা পাঠকের, ডেলফির মন্দিরের অমোঘ বাণীর মতো শ্যামল শুধু তার বর্ণনা করে যান।\nবাংলা সাহিত্যের অত্যাবশকীয় উপাদান ‘প্রেম’। শ্যামলের রচনাগুলোতে প্রেম মূলত প্রাপ্তবয়স্ক ও প্রাপ্তমনস্কদের প্রেম। অধিকাংশ ক্ষেত্রে সেটা বৈবাহিক সম্পর্কের তোয়াক্কা করে না বা সামাজিক রীতিকে বুড়ো আঙুল দেখায়। কিশোর-কিশোরীর প্রেম বা পরিবারের সবাইকে মানিয়ে সদ্য যুবক-যুবতী তাদের প্রেম-বিবাহকে প্রতিষ্ঠিত করছে শ্যামলের লেখা এমন গল্প খুব বেশি নেই। শ্যামলের নায়ক নায়িকারা মূলত বিবাহিত বিবাহিতা, এবং পরকীয়াতে রত। এমন সৃষ্টিছাড়া লেখকের লেখা ঘরে ঢুকলে যারা গোবর-গঙ্গাজল ছিটান তারা শ্যামলকে নিরাপদে এড়িয়ে যান। এই উপন্যাসে অবশ্য প্রেম নিয়ে শ্যামল অমন খেলা খেলেননি। সুতপা বসু আর বিকাশ মজুমদারের প্রেম সাধারণ বাঙালী জীবনের আর দশটা প্রেমের গল্পের মতো এগিয়েছে। এমনকি সেখানে সিনেমাটিক অ্যাকশনও আছে। রিনি মজুমদারের সাথে সন্তোষ টাকির প্রেমটা বরং সাহসী, তবে সেটাও সাধারণ বাঙালী জীবনের ব্যতিক্রম নয়। এই জুটির পরিণতিটি স্বাভাবিক, তবে ঠিক শ্যামলীয় নয়।\nএই উপন্যাসের সম্ভাব্য রচনাকালের সময়ে পশ্চিমবঙ্গে প্রগতির ভেকধারীদের হাতে বাম হঠকারীরা কচুকাটা হচ্ছে এবং স্বঘোষিত স্তালিনপন্থীরা আস্তে আস্তে ক্ষমতার দিকে এগিয়ে যাচ্ছে। এই সময়কালে গোষ্ঠীবিশেষের রাষ্ট্রের ক্ষমতাকাঠামো থেকে কর্তৃত্বকাঠামোতে মাইগ্রেশনের যে প্রবণতা দেখা গিয়েছিল ঈশ্বরীতলাতে তার রেশ দেখা যায়। তাছাড়া বাস্তবে কর্তৃত্ববাদী স্বঘোষিত স্তালিনপন্থীরা ভ্রান্ত পরিকল্পনার যে অলীক স্বপ্ন দেখিয়ে এক সময় ক্ষমতায় এসেছিল, এবং চার দশকে যে স্বপ্ন ভেঙে চুরমার হয়েছিল ঈশ্বরীতলার অনাথও তেমন এক বেহিসেবী স্বপ্ন দেখিয়ে মানুষকে জড়ো করেছিলেন এবং এক সময় সে স্বপ্ন চরমভাবে ভঙ্গ হয়। একটা পার্থক্য অবশ্য এখানে আছে, বাস্তবের দুনিয়ায় কর্তৃত্ববাদীরা কোথাও নিজেদের ভুল বা দোষ স্বীকার করেনি অথবা তার দায় নেবার হিম্মত দেখায়নি। অনাথ অবশ্য তাদের মতো নপুংসক নন্, তিনি যাবতীয় দায় নিজে চুকেছেন — নিজের সর্বস্ব দিয়ে চুকেছেন। ভবিষ্যতদ্রষ্টা সাহিত্যিক যেখানে মানুষকে বহুকাল আগে তার কর্তব্য নির্ধারণ করে দিয়েছিলেন, মানুষরূপী অমানুষ রাজনীতিবিদরা সেই কর্তব্যের পথে না হেঁটে নিজেরা ধ্বংস হয়েছে।\nতৃতীয় বিশ্বের রাজনীতির অকপট চিত্র, ভোটের রাজনীতির কুৎসিত চেহারা, বিপ্লবের ব্যর্থ প্রচেষ্টা, সামন্তবাদের অবশেষকে ছাপিয়ে পুঁজিবাদের উত্থান, ব্যক্তিস্বাতন্ত্রের উত্থান, মূল্যবোধের পরিবর্তনের সাথে সাথে মানবিক ভালোবাসার গল্প, জয়পরাজয়ের গল্প, ইতিহাসের অস্পষ্ট নোট এমন অনেক কিছুকে ধারণকরা এই রূপোকথা নিয়ে আরও বলতে গেলে গোটা উপন্যাসটিকেই বর্ণনা করতে হবে। বিশেষত কেউ যদি এখান থেকে উদ্ধৃতিযোগ্য অংশ তুলে ধরতে চান তাহলে তাঁকে পৃষ্ঠার পর পৃষ্ঠা টাইপ করে যেতে হবে।\nবাংলা সাহিত্যের গদ্যকারদের মধ্যে শ্যামল গঙ্গোপাধ্যায় না বিশেষ জনপ্রিয়, না বিশেষ আলোচিত। একজন গদ্যকার ঠিক কী কী কারণে জনপ্রিয় হন সেটা বলা মুশকিল। কখনো কোন লেখক জনপ্রিয় হয়ে যাবার পর তাঁর লেখা নিয়ে নানা ব্যাখ্যা-বিশ্লেষণ করে অনেক কিছু হয়তো প্রমাণ করা যেতে পারেন, তবে জনপ্রিয় লেখক হতে পারার ফরমুলা কেউ বলতে পারবেন না। বাংলা ভাষায় লেখা বিশ্বমানের লেখা যেমন জনপ্রিয় হতে পারেনি তেমন ছাপানো ভূষিমালের ত্রিশটির বেশি সংস্করণ বের হবার ইতিহাসও আছে। শ্যামল জনপ্রিয় না-ই হতে পারেন, তাঁর জনপ্রিয় হবার দরকারও নেই। ঈশ্বরীতলার রূপোকথা পড়তে গিয়ে অনেকে হাই তুলবেন, খেই হারাবেন, বিরক্ত হবেন, পড়া বন্ধ করে দেবেন — তাতে শ্যামল বা ঈশ্বরীতলার কিছু যাবে আসবে না। বাংলা সাহিত্যে যারা বিশ্বমানের কাজের নিদর্শন খুঁজতে চান তারা শ্যামল অথবা ঈশ্বরীতলাকে ঠিকই খুঁজে নেবেন।\nLabels: ঈশ্বরতলীর রূপোকথা, বই নিয়ে আলাপ, ষষ্ঠ পাণ্ডব


অখন্ড ভারত – BAARTA TODAY\nTagged: অখন্ড ভারত\nপন্ডিচেরির শ্রীঅরবিন্দ আশ্রমের খেলার মাঠের একটি দেওয়ালে ভারতবর্ষের একটি খোদিত মানচিত্র আছে। ঐ মানচিত্রটি অখন্ড ভারতের।\nএটি শ্রীমার উদ‍্যোগে স্থাপিত হয়েছিল।\nমানচিত্রটি দেশ বিভাজনের পরে নির্মিত হয়েছিল।\nফরাসী দেশের Mira Alfassa বা মাদাম রিশার ( ১৮৭৮ -১৯৭৩ ) শ্রীঅরবিন্দের আধ‍্যাত্মিক প্রচেষ্টার সঙ্গে যুক্ত হয়ে অরবিন্দ আশ্রমকে গড়ে তোলেন। ১৯৪৩ সালে আশ্রমের শিক্ষাপ্রতিষ্ঠান তাঁরই উদ্যোগে স্থাপিত হয়। ১৯৬৮ সালে গড়ে তোলেন অরোভিল ( আন্তর্জাতিক টাউনশিপ )। তিনি শ্রীমা নামেই সারাবিশ্বে পরিচিত।\nএই মানচিত্রের নীচে তাঁর বসার চেয়ার পাতা থাকত। শ্রীমার দেহাবসানের পরে আজও প্রতিটি ধ‍্যানের সময় তাঁর সেই আসনখানি পুরনো জায়গায় পাতা হয়।\n১৯৫২ সালে তৎকালীন প্রধানমন্ত্রী জওহরলাল নেহরু এসেছিলেন পন্ডিচেরি আশ্রমে। ভারতবর্ষের ঐ মানচিত্রের তলায় নেহরুর চেয়ার পাতা হয়, শ্রীমার বাঁ পাশে। তার পাশে বসেছিলেন কামরাজ, ইন্দিরা গান্ধী ও লাল বাহাদুর শাস্ত্রী।\nঐ মানচিত্র দেখে জওহরলাল মন্তব্য করলেন, এটা ঠিক নয়। পশ্চিম ও পূর্ব পাকিস্তানকে ভারতবর্ষের অঙ্গীভূত করে দেখানো হয়েছে। এতে আন্তর্জাতিক স্তরে ভারতকে সমস‍্যায় পড়তে হতে পারে।\nশ্রীমা বিষন্নভাবে উত্তর দিলেন, ভারতবর্ষের বিভাজন আমরা অনুমোদন করি না। আমরা মনে করি ভারতবর্ষ অখন্ড ও এক।\nপ্রসঙ্গতঃ স্মরনীয়, ভারতের স্বাধীনতা প্রাপ্তির দিনে ( যেটি তাঁর নিজেরও জন্মদিন ) শ্রী অরবিন্দের একটি লিখিত বাণী প্রচারিত হয়েছিল মাদুরাই বেতার কেন্দ্র থেকে। তাতে শ্রী অরবিন্দ বলেছিলেন, যে স্বাধীনতা এল, তা দ্বিখণ্ডিত স্বাধীনতা। কিন্তু এটি একটি সাময়িক ব‍্যবস্থাপত্র মাত্র। এর বেশি এর কোন মূল‍্য নেই।\nবহু বহু বছর আগে, ১৯০৪ সালে স্ত্রী মৃনালিনীকে তিনি চিঠিতে লিখেছিলেন, “অন‍্যলোকে দেশকে একটা ভূমিখন্ড, একটা জড়পদার্থ, কতকগুলি নদ – নদী পাহাড়ের সমষ্টি মাত্র বলে জানে। আমি স্বদেশকে মা বলে মানি। ভক্তি করি। পূজা করি।”\n১৯৪২ সালের মার্চ মাসে স‍্যার স্ট‍্যাফোর্ড ক্রিপস ভারতে এলেন Dominion Status এর প্রস্তাব নিয়ে। দেশের কাঠামো অবিভক্ত রেখে স্বায়ত্বশাসনের আশ্বাস। শাসনকার্যে হিন্দু মুসলমান সকলের সমানুপাতিক ভারসাম্য বজায় থাকবে। পরিবর্তে জার্মানি ও জাপানের বিরুদ্ধে ব্রিটেনের যুদ্ধ প্রক্রিয়াকে সমর্থন করতে হবে। প্রস্তাবে পরিস্কারভাবে উল্লেখ ছিল যে ভারতবর্ষ — একক, স্বাধীন, ও অবিভক্ত ভারতবর্ষ সম্মিলিতভাবে সাম্রাজ্যের শত্রুদের বিরুদ্ধে দাঁড়াবে।\nশ্রী অরবিন্দের মতে, এটি ছিল ভারতের বিভাজন রোখার একটি সুবর্ণসুযোগ। এতে অনেক জটিল সমস‍্যার সমাধান হবে ও পরিণামে আসবে মুক্তি। তিনি যেন বুঝতে পারছিলেন স্বাধীনতা এলেও তা বিভাজন, সাম্প্রদায়িক তান্ডব ও প্রবল রক্তক্ষয় ও উদ্বাস্তু সমস্যা নিয়ে আসতে চলেছে।\n১৯০৭ সালে বন্দেমাতরম পত্রিকায় যিনি চেয়েছিলেন ” A free national government unhampered even in the least degree by foreign control ” —- ” Absolute Swaraj — Self government as it exists in the United Kingdom. ” , ১৯৪২ সালে তিনিই বুঝলেন যে আপাতত Dominion Status মেনে নিলে পাঁচ বছর পরের অনাগত বিপর্যয় হয়তো বা ঠেকানো যেতে পারে।\nএই প্রস্তাব গ্ৰহণ করবার জন‍্য তিনি দিল্লীর কংগ্রেস নেতাদের কাছে টেলিগ্ৰাম করলেন। ক্রিপসকে অভিবাদন জানিয়ে পত্র দিলেন। ক্রিপস সুভদ্র শ্রমিক নেতা, ধন‍্যবাদজ্ঞাপন করলেন শ্রী অরবিন্দকে।\nশ্রী অরবিন্দের শিষ‍্য, মাদ্রাজ হাইকোর্টের উকিল দোরাইস্বামী, যিনি রাজাগোপালাচারীর বন্ধু, দিল্লিতে দূত হিসাবে প্রেরিত হলেন কংগ্রেস নেতৃবৃন্দের কাছে। হিন্দু মহাসভার ডঃ বালকৃষ্ণ সদাশিব মুন্জের কাছেও টেলিগ্ৰাম গেল।\nলেবার পার্টির ক্রিপস ব্রিটেনের যুদ্ধকালীন ক‍্যাবিনেটের সদস‍্য ছিলেন বটে, কিন্তু অন‍্য সদস‍্য সাবেকপন্থী প্রধানমন্ত্রী স‍্যার চার্চিল ও ভারতসচিব লর্ড আমেরি ভেতরে ভেতরে চেষ্টা ক‍রে গেছেন যাতে ক্রিপসের উদ‍্যোগ ভেস্তে যায়।\nবলাই বাহুল্য, ফল হল হতাশাব্যঞ্জক। কংগ্ৰেসী নেতারা ততদিনে দেশবিভাগের জন‍্য প্রস্তুতি নিতে শুরু করে দিয়েছেন। গান্ধীজি ক্রিপসের প্রস্তাবকে নস‍্যাৎ করলেন ” ফেল পড়া ব‍্যাঙ্কের তারিখ উত্তীর্ণ চেক ” বলে। ( Post dated cheque onacrashing bank )\nকংগ্রেসের অসহযোগে বিরক্ত ব্রিটিশরা মুসলীম লিগের সহযোগিতার আশ্বাসে সন্তুষ্ট হলেন।\nজিন্নাকে আশ্বস্ত করা হল, ভবিষ্যতে যদি কোন ইউনিয়ন গঠন হয়, জিন্নার নেতৃত্বে মুসলিমদের পূর্ণ স্বাধীনতা থাকবে তাতে যোগ না দেবার। জিন্না বুঝলেন, তাঁর স্বপ্নের পাকিস্তান আর বেশি দূরে নয়।\nশ্রী অরবিন্দ ডোরাইস্বামীকে প্রেরণ করার পরেই বলেছিলেন, ” একটু নিষ্কাম কর্ম করলাম।”\nতিনি তাঁর প্রচেষ্টার ব‍্যর্থতা সম্পর্কে পূর্বাভাস পেয়েছিলেন কি ?\nঐ মানচিত্রটি আজও আশ্রমের বিশ্বাস ও দর্শনের সঙ্গে অঙ্গাঙ্গীভাবে জড়িয়ে আছে।\nশ্রীঅরবিন্দ আশ্রমের একটি ডায়েরির সামনের ছবি দেওয়া হল।\nএখানে বলা হয়েছে, এই ম‍্যাপটি ভারত বিভাজনের পরে বানানো হয়েছিল । এতে পাকিস্তান, নেপাল, সিকিম ( তখনো ভারতে অন্তর্ভুক্ত হয়নি ) , ভূটান, বাংলাদেশ, বার্মা ও শ্রীলঙ্কাকে ভারতের অংশ বলে দেখানো হয়েছে। যে যাই বলে বলুক, এটিই ভারতের প্রকৃত মানচিত্র এবং চিরকাল তাই থাকবে।\nশ্রী অরবিন্দের সাথে বারো বছর ; নীরদবরণ ; শ্রীঅরবিন্দ পাঠ মন্দির\nমহাবিশ্বের মহাবিস্ময় রবীন্দ্রনাথ ও শ্রীঅরবিন্দ —\nডঃ জগন্ময় বন্দ‍্যোপাধ্যায় ; সিগমা পাবলিকেশন ।\nআসা যাওয়ার মাঝখানে ( দ্বিতীয় খন্ড ) ; নলিনীকান্ত সরকার ; মিত্র ও ঘোষ।\nশ্রীমায়ের ছবিটির জন‍্য কৃতজ্ঞতা ; নীলাদ্রি মুখোপাধ্যায়\nশ্রীঅরবিন্দ আশ্রম প্রকাশিত ডায়েরী, ২০১৫\nPrevious Post: ব্রহ্মগুপ্ত\nNext Post: কার টাকা? আপনার? আপনার দলের?? না, আমাদের টাকা।


রাজশাহীতে মহানগর যুবলীগে আন্তঃকোন্দল, সাংগঠনিক সম্পাদক আশরাফ বাবুকে গোপনে শোকজের অভিযোগ - দৈনিক অগ্নিবাণী\nরাজশাহীতে মহানগর যুবলীগে আন্তঃকোন্দল, সাংগঠনিক সম্পাদক আশরাফ বাবুকে গোপনে শোকজের অভিযোগ\n04/10/2019 04/10/2019 1,569 views দৈনিক অগ্নিবাণী\t0 Comments রাজশাহী মহানগর যুবলীগ, রাজশাহী মহানগর যুবলীগে চলছে কাদা ছোড়াছুড়ি, রাজশাহীতে মহানগর যুবলীগে আন্তঃকোন্দল, সাংগঠনিক সম্পাদক আশরাফ বাবুকে গোপনে শোকজের অভিযোগ\nযুবলীগে শুদ্ধি অভিযান শুরুর পর রাজশাহী মহানগর যুবলীগে চলছে কাদা ছোড়াছুড়ি। আন্তঃকোন্দলের কারণে যুবলীগের নেতারা একে অপরের বিরুদ্ধে সোশ্যাল মিডিয়া বিষেদাগার করছেন। এনিয়ে মহানগর যুবলীগে উত্তেজনা বিরাজ করছে। রাজশাহী মহানগর যুবলীগ নেতাদের সঙ্গে কথা বলে এ তথ্য জানা গেছে।\nসূত্র জানায়, ফেসবুকে আন্তকোন্দলের জের ধরে ‘দলীয় বিভেদ সৃষ্টি’র কারণ দেখিয়ে বুধবার (৩ অক্টোবর) দিবাগত রাত সাড়ে ১২টায় সাংগঠনিক সম্পাদক মো. আশরাফ বাবুকে শোকজ করা হয়েছে। শোকজের বিষয়টি দৈনিক অগ্নিবাণী প্রতিনিধিকে নিশ্চিত করেছেন রাজশাহী মহানগর যুবলীগের দপ্তর সম্পাদক মো. মাহমুদ হাসান খান চৌধুরী (ইতু)।\nতিনি জানান, শোকজ নোটিশটি জারি হয় ২৮ সেপ্টেম্বর এবং তা সাংগঠনিক সম্পাদক মো. আশরাফ বাবুর নিকট প্রেরণ করা হয় ৩০ সেপ্টেম্বর। নোটিশের বিষয়ে ইতু বলেন, মহানগর যুবলীগ তথা আওয়ামী লীগের সুনাম যেন ক্ষুন্ন না হয় সে কারণে শোকজ চিঠিটি গোপনভাবে সাংগঠনিক সম্পাদক মো. আশরাফ বাবুর হাতে দেয়া হয়েছে। সাংগঠনিকভাবে এবিষয়ে একটি প্রেস বিজ্ঞপ্তি দেয়ার নিয়ম থাকলেও সংগঠনের ভাবমূর্তির কথা চিন্তা করে তা গোপনে দেওয়া হয়েছে। তিনি (আশরাফ বাবু) যা করছেন তা খুব নক্কারজনক ও সংগঠন বিরোধী। তার কারণে রাজশাহী মহানগর যুবলীগের ভাবমূর্তি ক্ষুন্ন এবং দলীয় শৃংঙ্খলা নষ্ট হচ্ছে।’\nশোকজ নোটিশে বলা হয়েছে, ‘গত ২৪ সেপ্টম্বর সাংগঠনিক সম্পাদক মো. আশরাফ বাবু ফেসবুকে পোস্ট করা একটি ছবির নিচে কমেন্টে যুবলীগের চেয়ারম্যান ওমর ফারুক চৌধুরীকে কেন্দ্র করে কটুক্তি করেন। ছবি সম্বলিত সংবাদটির শিরোনাম ছিল- ‘যুবলীগকে পঙ্গু করার ষড়যন্ত্র চলছে।’ এছাড়াও ২ সেপ্টেম্বর আশরাফ বাবু তার নিজ ফেসবুক আইডি থেকে রাজশাহী মহানগর যুবলীগের সভাপতি মো. রমজান আলীর নামে মিথ্যা, ভীত্তিহীন ও বানোয়াট তথ্য প্রচার করেন। যাতে মহানগর যুবলীগের ভাবমূর্তি ক্ষুন্ন হয়। এমন সংগঠন বিরোধী এবং উদ্দেশ্য প্রণোদিতভাবে হীন মিথ্যাচার সংগঠনের বিভেদ সৃষ্টির দায়ে কেন সাংগঠনিক ব্যবস্থা গ্রহণ করা হবে না তা পত্র পওয়ার ৭দিনের মধ্যে নিম্নস্বাক্ষরকারীর কাছে জানাতে নোটিশে বলা হয়েছে।’\nনোটিশে আরও বলা হয়েছে, ‘আপনার অভিযোগের পক্ষে সকল তথ্য-প্রমাণাদি ও নথিপত্র কারণ দর্শানোর জবারের সাথে সংযুক্ত করার জন্য আহব্বান জানানো যাচ্ছে, অন্যথায় সংগঠন আপনার বিরুদ্ধে নিয়ম অনুযায়ী সাংগঠনিক ব্যবস্থা গ্রহণে বাধ্য থাকিবে।’\nশোকজ নোটিশের বিপরীতে মহানগর যুবলীগের সাংগঠনিক সম্পাদক মো. আশরাফ বাবু মঙ্গলবার (১ অক্টোবর) ডাকযোগে রেজিস্ট্রি মারফত রাজশাহী মহানগর যুবলীগের দপ্তর সম্পাদক বরাবর প্রেরণ করেন বলে অগ্নিবাণী প্রতিনিধিকে জানান।\nউত্তরে যা বলা হয়েছে, ‘আপনার (দপ্তর সম্পাদক) জ্ঞাতার্থে বলছি- বঙ্গবন্ধু কন্যা মাননীয় প্রধানমন্ত্রী শেখ হাসিনা যখন দলের মধ্যে দুর্নীতিতে জড়িয়ে পড়া নেতা-কর্মীদের বিরুদ্ধে যুদ্ধ ঘোষণা করেছেন, আমি রাজশাহী মহানগর যুবলীগের সাংগঠনিক সম্পাদক মোঃ আশরাফ বাবু মাননীয় প্রধানমন্ত্রীর একজন নগন্য সৈনিক হিসেবে অনিয়মের বিরুদ্ধে প্রতিবাদ করেছি।’\nএছাড়াও তিনি দপ্তর সম্পাদককে প্রশ্ন ছুড়ে দিয়ে বলেন, ‘আপনার কারণ দর্শানো নোটিশটি রাজশাহী মহানগর যুবলীগের সভাপতি/সাধারণ সম্পাদকের অনুমতিক্রমে আমাকে দিয়েছেন কি? যদি তাদের অনুমতিক্রমে দিয়ে থাকেন, তাহলে নোটিশে উল্লেখ নেই কেনো? নোটিশে নাম উল্লেখ না করে আপনি দলীয় শৃংঙ্খলা ভঙ্গ করেননি কি? এছাড়াও হোটেল সিটি প্লাস তিন বছরের টেন্ডার ওটিপি/ইজিপি’র মাধ্যমে বরাদ্দ নেননি- এটা বলা আপনার কাছে সাংগঠনিক বিধি লংঙ্ঘন মনে হলো কেনো?’\nসাংগঠনিক সম্পাদক বাবু জানান, আমি সংগঠন পরিপন্থি কোনো প্রকারের কাজ করিনি, যার কারণে আমাকে শোকজ করা হবে। এছাড়া, দপ্তর সম্পাদক আমাকে যে শোকজ লেটার পাঠিয়েছেন সেখানে সভাপতি ও সেক্রেটারির স্বাক্ষর নেই। শোকজ নোটিশে সুনির্দিষ্টভাবে তেমন কিছুর উল্লেখও নেই। যুবলীগের চেয়ারম্যানকে কটুক্তির বিষয়টি কি নিয়ে, কার প্রোফাইলে, কোন লিংক এড্রেসে এবং কি বক্তব্য দিয়েছি সেটিরও সুস্পষ্ট কোনো উল্লেখ নেই। আমার জানা মতে, সবকিছুর একটা নিয়ম আছে। একটা ওয়ার্ড পর্যায়ের নেতাকে শোকজ করলেও ওয়ার্ডের সভাপতি/সেক্রেটারি এবং মহানগরের সভাপতি, সেক্রেটারি, সাংগঠনিক ও দপ্তর সম্পাদকসহ অন্যান্যদের অবহিত করতে হয়। কিন্তু এখানে তা না করে গোপনে সেচ্ছাচারিতা করা হচ্ছে। সেই সাথে কেন্দ্রীয় কমিটিকে শোকজের বিষয়টি নিয়ে অন্ধকারে রাখা হচ্ছে। অতীতে ওয়ার্ডের নেতাদের মিথ্যা অভিযোগের মাধ্যমে বহিষ্কার করেছেন বহু, কিন্তু আমাকে করতে হলে সেন্ট্রাল পর্যন্ত জানাতে হবে আর এটাই নিয়ম। যা উনাকে (সভাপতি) মানতে হবে। এখানে সেচ্ছাচারিতা চলবে না।”\nতিনি আরও বলেন, “সামাজিক যোগাযোগ মাধ্যম ফেসবুকে যুবলীগ চেয়ারম্যানকে নিয়ে যে কটুক্তির কথা বলেছেন তা অবান্তর। আমি এমন কিছুই করিনি যা দ্বারা প্রমাণ হয় যে- আমি সংগঠন বিরোধী কাজ করেছি। বরং, আমি দলীয় অনিয়ম তুলে ধরেছি। দলের দূর্নীতিবাজের দূর্নীতি তুলে ধরেছি মাত্র। তাছাড়া, ১৯নং ওয়ার্ডের দীঘল কান্দি ঝিলটির আরএস ও এএস দাগ নং এবং ঝিলটি পর্যায়ক্রমে কারা লিজ নিয়েছিলো সেটির প্রমাণ আমিসহ আরো অনেকের কাছে রয়েছে। উক্ত ঝিলটি দখল কিংবা ভরাট যাহা মহামান্য হাই কোর্ট বিভাগের ৯৬২৬/২০০০ রিট নং মোকাদ্দমা আদেশের অবমাননার সামিল। যেহেতু আমার বাড়ি ১৯নং ওয়ার্ডে সেহেতু এ ওয়ার্ডের দূর্নীতিবাজ ভূমিদস্যূদের বিরুদ্ধে প্রতিবাদ করা আমার নৈতিক দায়িত্ব এবং এই দায়িত্বে আমি অনড়।”\nশোকজ নোটিশের বিপরীতে রাজশাহী মহানগর যুবলীগের সাংগঠনিক সম্পাদকের উত্তর\nআশরাফ বাবু সময়ের আলোর কাছে উল্টো অভিযোগ করে বলেন, আমাকে চরমভাবে রাজনৈতিক হয়রানি ও হেনস্থা করার জন্য গভীর ষড়যন্ত্র করছেন সভাপতি। যেমনটা অতীতের ত্যাগি নেতাদের ক্ষেত্রে করা হয়েছিলো। তার অভিযোগ, বাপ-ছেলে, ভগ্নিপতি, চাচাতো ভাই, ভাগ্নে-ভাইপো দিয়ে যুবলীগ দখল করেছের তিনি (সভাপতির পরিবার)। বাড়ির লোকজন ছাড়াও তার আস্থাভাজন এলাকার লোক ও মহানগরের অন্যান্য চাটুকার দালাল বিএনপি-জামায়াতের লোকজনদের দিয়ে সাজানো মহানগর যুবদল কমিটি, যা তার সেচ্ছাচারিতায় চালিত।\nতিনি আরোও অভিযোগ করে বলেন, ‘রাজশাহী মহানগরীর যুবলীগের যে কমিটি আছে সেটি কালো চাদরে ঢাকা। এক সম্মেলন শেষ হয়ে আবারো আরেক সম্মেলনের সময় হতে চললো তাও জানলাম না, কে কমিটিতে আছে, কে নাই? যাকে কোনোদিন যুবলীগের মিছিল মিটিং-এ দেখিনি, সেও এসে বলে আমি রাজশাহী মহানগর যুবলীগের অমুক-তমুক।’\n‘যিনি (দপ্তর সম্পাদক) আমাকে শোকজ লেটার পাঠিয়েছেন, তিনি নিজেই নিয়মের লঙ্ঘন করেছেন। আমি তাকে শোকজের যথাযথ উত্তর দিবো। কিন্তু কারো দূর্নীতির বিষয়ে দপ্তর সম্পাদককে কোনো প্রকারের তথ্য প্রমাণ দিতে সাংগঠনিকভাবে আমি বাধ্য নয়। তারা প্রয়োজন বোধে আদালতে মামলা করতে পারেন, এবিষয়ে আমি মোটেও বিচলিত নই। যা তথ্য-প্রমাণ দেওয়ার আমি আদালতেই দেবো- বলেন আশরাফ বাবু।\nকারণ দর্শানো নোটিশ ও আশরাফ বাবুর অভিযোগের প্রেক্ষিতে রাজশাহী মহানগর যুবলীগের সভাপতি রমজান আলী অগ্নিবাণীকে জানান, ‘দলের মধ্যে ‘বিভেদ সৃষ্টি’, নিজ দলীয় নেতার নামে ‘সোসাল মিডিয়ায় অপপ্রচার’ ও ‘দলীয় শৃংঙ্খলা ভঙ্গের’ কারণে তাকে (আশরাফ বাবু) শোকজ করা হয়েছে। আমি দলীয়ভাবে রাজশাহী মহানগর যুবলীগের ‘সভাপতি’ হতে পারি, কিন্তু ব্যক্তিগতভাবে আমার নিজের ‘ব্যবসায়িক পরিচিতি’ রয়েছে। সে আমার ‘ব্যক্তি পরিচয়’ বা আমার ‘প্রাতিষ্ঠানিক পরিচয়’ মো. রমজান আলী কন্সট্রাকশন ফার্মের নামে মিডিয়াতে আমার বিষয়ে অভিযোগ করতে পারত। কিন্তু সে আমার ‘ব্যক্তি পরিচয়টা’কে তুলে না ধরে ‘রাজনৈকি পরিচয়’ তুলে ধরেছে। সে (আশরাফ বাবু) আমার প্রাণপ্রিয় সংগঠন বাংলাদেশ আওয়ামী যুবলীগকে ঘোর অসম্মান করেছে এবং রাজশাহী মহানগর যুবলীগের দলীয় শৃংঙ্খলা ভঙ্গ করেছে। তার কর্মকান্ডে শুধু যুবলীগ কেনো, বাংলাদেশ আওয়ামীলীগেরও যথেষ্ট সুনাম খর্ব হচ্ছে।’\nপ্রেস রিলিজের মাধ্যমে শোকজ লেটার না দেওয়ার বিষয়ে যুবলীগ সভাপতি বলেন, ‘শুধু তাই নয়, সোসাল মিডিয়াতে যুবলীগের চেয়ারম্যানকেও কটুক্তি করা হয়েছে এবং আমার বিরুদ্ধেও করা হয়েছে জমি দখল ও টেন্ডারবাজির অভিযোগ। যার জবাব আশরাফ বাবুকে দিতে হবে তথ্য প্রমাণ সমেত। দপ্তর সম্পাদক একটি সংগঠনের গুরুত্বপূর্ণ অঙ্গ। সে কাজ করবে সভাপতি/সেক্রেটারির আদেশক্রমেই। তার একার কোনো সিদ্ধান্ত নিয়ে কাউকে শোকজ বা অন্য কোনো চিঠি দেওয়ার এখতিয়ার নেই। শোকজ লেটারট পাঠানো হয়েছে আমাদের-ই সম্মতিক্রমে। চিঠিতে সব সময় যে সভাপতি/সেক্রেটারির স্বাক্ষর থাকতে হবে এমন কোনো কথা নেই।’\nতিনি আরোও জানান, ‘অল্প সময়ের মধ্যেই আমরা একটি বর্ধিত সভা করতে যাচ্ছি। যার প্রস্তুতি আমরা ইতিমধ্যে নিচ্ছি। সেখানে সকলের উপস্থিতিতে আলোচনার মাধ্যমে এবিষয়ে সিদ্ধান্ত নেওয়া হবে। সে (আশরাফ বাবু) যদি তথ্য প্রমাণসহ শোকজ লেটারের জবাব দিতে ব্যর্থ হয়, তাহলে আমরা তার বিরুদ্ধে যথাযথ সাংগঠনিক ব্যবস্থা নিবো।’\nজেনে নিন- অধিক সময় সহবাস করার উপায়\nDaily Agnibani Online Sells Corner 01953-081919\nপাটকল রাষ্ট্রের অধীনেই রাখার দাবিতে রাজশাহীতে মানববন্ধন\nআসছে ডিপ টেকের দুনিয়া\nনৌকডুবিতে কনেসহ এখনো নিখোঁজ ২, শিশুর লাশ উদ্ধার!\nপাবনা-নিয়ামতপুর-বদলগাছিতে মুজিববর্ষ উপলক্ষে বৃক্ষরোপণ\nরাবি স্কুলের অধ্যক্ষের মেয়েকে বিয়ে না করায় প্রভাষককে ফাঁসানোর অভিযোগ\nকরোনা ভাইরাস : রাজশাহীর ৮ জেলায় পর্যবেক্ষণে ৯৫


Bholabani - অনলাইন পোর্টালের নিবন্ধন ফি কত? জেনে নিন..\nশনিবার ● ৩ অক্টোবর ২০২০\nপ্রথম পাতা » তথ্য-প্রযুক্তি » অনলাইন পোর্টালের নিবন্ধন ফি কত? জেনে নিন..\nঅনলাইন পোর্টালের নিবন্ধন ফি কত? জেনে নিন..\nভোলাবাণী ডেক্সঃঅনলাইন সংবাদ মাধ্যমের নিবন্ধন স্থাপন ও পরিচালনার জন্য ফি নির্ধারণ করা হয়েছে। এতে প্রতিটি অনলাইন নিউজ পোর্টালের নিবন্ধন ফি ১০ হাজার টাকা এবং প্রতিবছর নবায়ন ফি ৫ হাজার টাকা নির্ধারণ করা হয়েছে। এসব ফি নির্দিষ্ট সময়ের এক মাসের মধ্যে পরিশোধ হলে সারচার্জ ২ হাজার টাকা পরিশোধ করতে হবে। আর এক মাসের মধ্যে পরিশোধে ব্যর্থ হলে সারচার্জ বাবদ ৫ হাজার টাকা পরিশোধের বাধ্যবাধকতা রাখা হয়েছে। জাতীয় অনলাইন গণমাধ্যম নীতিমালা-২০১৭ এর আলোকে অর্থ মন্ত্রণালয়ের ট্রেজারি ও ঋণ ব্যবস্থাপনা অনুবিভাগ থেকে এই ফি ধার্য্য করা হয়।\nজানা গেছে, দেশের অনলাইন নিউজ পোর্টালগুলোকে জবাবদিহিতার আওতায় আনার জন্য নিবন্ধনের উদ্যোগ নেয় সরকার। এরই ধারাবাহিকতায় ২০১৭ সালের ১৯ জুন জাতীয় গণমাধ্যম নীতিমালা ২০১৭ এর খসড়া অনুমোদন দিয়েছিল মন্ত্রিসভা। এরপরই নিবন্ধনের আওতায় আনতে আবেদন নেয়া শুরু করে তথ্য মন্ত্রণালয়। সর্বশেষ যাচাই-বাছাই শেষে এ পর্যন্ত ৩৪টি অনলাইন নিউজ পোর্টালের নিবন্ধনের জন্য চূড়ান্ত অনুমোদনের জন্য মনোনয়ন দেয়া হয়েছে। এসব অনলাইন নিউজ পোর্টালকে সরকার নির্ধারিত ফি দিয়ে নিবন্ধন নিতে হবে। এছাড়া পত্রিকা, রেডিও টেলিভিশনের অনলাইন নিউজ পোর্টাল চালাতে হলেও বাধ্যতামূলক নিবন্ধন নিতে হবে। সম্প্রতি মন্ত্রিসভার বৈঠকে এ সংক্রান্ত খসড়া আইনের অনুমোদন দেয়া হয়েছে।\nভোলা আইনজীবী ফোরামের দ্বি-বার্ষিক সম্মেলনে সভাপতি সালাহ্ উদ্দিন ॥ সম্পাদক বাছেত\nপাবলিক পেজে থেকে ‘লাইক’ তুলে দিতে চলেছে ফেসবুক\nতজুমদ্দিনে ২৪ তম জাতীয় বিজ্ঞান মেলার উদ্বোধন ও পুরস্কার বিতরণ ॥\nনতুন চমকনিয়ে হাজির হচ্ছে ফেসবুক।\nবাংলাদেশে তৈরি হচ্ছে প্রাইভেটকার!\nনতুন পেশা মোবাইল সাংবাদিকতা!\nফেসবুক অ্যাকাউন্ট হ্যাকড থেকে রক্ষা পেতে করনীয়\nআপনার এনআইডি দিয়ে কয়টি সিম নিবন্ধিত রয়েছে তা সহজেই জেনে নিন


বাজেট বাস্তবায়নে স্বচ্ছতার কৌশল খুঁজছে সরকার – bnewsbd.com – বিনিউজবিডি.কম\nপ্রস্তাবিত বাজেট বাস্তবায়নে সরকার অর্থবছরের শুরুতেই মনোযোগ দেবে বলে জানা গেছে। জোরদার করবে মনিটরিংও। এ ক্ষেত্রে স্বচ্ছতা বজায়ে কিছু কৌশল নেবে অর্থ মন্ত্রণালয়। ইতোমধ্যেই সেই কৌশল খুঁজে বের করার পরামর্শ দেওয়া হয়েছে সংশ্লিষ্ট মন্ত্রণালয়গুলোকে। প্রতিটি ক্ষেত্রে স্বচ্ছতা নিশ্চিত করার ওপরও জোর দেওয়ার কথা বলা হয়েছে। স¤প্রতি সরকারি কেনাকাটাসহ নানা প্রকল্পে অনিয়মের খবরে বিব্রত সরকার। আগামীতে এ ধরনের পরিস্থিতি এড়াতে এবার কৌশলী হবেন নীতিনির্ধারকরা। অর্থ মন্ত্রণালয় সূত্রে জানা গেছে এসব তথ্য।\nঅর্থ মন্ত্রণালয় সূত্র জানিয়েছে, অর্থবছরের শুরুতেই রাজস্ব আদায়ে মনোযোগী হবে অর্থ বিভাগ। লক্ষ্যমাত্রা পূরণে সচেষ্ট থাকবে অর্থ মন্ত্রণালয়। সেক্ষেত্রে রাজস্ব কর্মকর্তাদের সঙ্গে ঘন ঘন বৈঠক, মতবিনিময়, রাজস্ব আদায়ের অগ্রগতি ও সমস্যা জানার চেষ্টা করবে সংশ্লিষ্টরা। মানুষকে হয়রানি না করে রাজস্ব আদায়ে ইতোমধ্যেই মৌখিক নির্দেশনা দেওয়া হয়েছে বলে জানা গেছে। নতুন অর্থবছরে রাজস্ব আয়ের লক্ষ্যমাত্রা ধরা হয়েছে ৩ লাখ ৮৯ হাজার কোটি টাকা। এর মধ্যে করের মাধ্যমে আদায়ের লক্ষ্যমাত্রা ৩ লাখ ৪৬ হাজার কোটি টাকা। জাতীয় রাজস্ব বোর্ডের (এনবিআর) লক্ষ্যমাত্রা ধরা হয়েছে ৩ লাখ ৩০ হাজার কোটি টাকা এবং এনবিআর বহির্ভূত কর নির্ধারণ করা হয়েছে ১৬ হাজার কোটি টাকা। কর ছাড়া রাজস্ব প্রাপ্তি ধরা হয়েছে ৪৩ হাজার কোটি টাকা। বৈদেশিক অনুদান থেকে সংগ্রহের লক্ষ্যমাত্রা ৩ হাজার ৪৯০ কোটি টাকা।\nঘাটতি পূরণ বড় চ্যালেঞ্জ: নতুন বাজেটে ২ লাখ ১৪ হাজার ৬৮১ কোটি টাকার ঘাটতি পূরণ একটি বড় চ্যালেঞ্জ। এক্ষেত্রে বৈদেশিক অনুদান পাওয়ার বিষয়টি গুরুত্বপূর্ণ মনে করছেন সংশ্লিষ্টরা। ঘাটতি পূরণে বৈদেশিক অনুদান পাওয়ার লক্ষ্য ঠিক করা হয়েছে তিন হাজার ৪৯০ কোটি টাকা। এই অর্থপ্রাপ্তির ক্ষেত্রে সরকারের উচ্চমহলও কাজ করবে বলে জানা গেছে। বৈদেশিক অনুদান পাওয়ার ক্ষেত্রগুলোর সঙ্গে নিবিড় যোগাযোগের মাধ্যমে সরকার সম্পর্ক উন্নয়নেও মনোযোগী হবে বলে অর্থ মন্ত্রণালয় সূত্রে জানা গেছে। ঘাটতি মেটানো সম্ভব না হলে বিনিয়োগ বাড়ানো যাবে না বলে মনে করেন সংশ্লিষ্টরা। নতুন বছরের ঘাটতি রেকর্ড পরিমাণ। যা জিডিপির ৬ দশমিক ২ শতাংশ।\nব্যবসায়ীরাই ভরসা: অর্থ মন্ত্রণালয় সূত্রে জানা গেছে, প্রস্তাবিত নতুন বাজেটে গুরুত্বপূর্ণ আরেক চ্যালেঞ্জ কর্মসংস্থান। এর সমাধান না হলে সমাজে বড় বিপর্যয় নেমে আসতে পারে বলে আশঙ্কা করা হচ্ছে।\nযেকোনও মূল্যে টিকা: ২০২১-২২ অর্থবছরের প্রস্তাবিত বাজেটের অপর চ্যালেঞ্জ করোনার টিকা। যেকোনও মূল্যে টিকা পেতে হবে বাংলাদেশকে। এর জন্য সরকারকে মরিয়া হওয়ার পরামর্শ বিশেষজ্ঞদের। সরকারও টিকা উৎপাদনকারী দেশ এবং সেদেশের সরকারের সঙ্গে যোগাযোগ রাখছে নিয়মিত। নতুন বছরে তা অব্যাহত রাখার পাশাপাশি দেশেও টিকা উৎপাদনের দিকে নজর দেবে সরকার। সে ক্ষেত্রে উৎপাদনকারী কোম্পানিকে যত সুযোগ দেওয়া সম্ভব সবই দেওয়া হবে বলে জানা গেছে।\nউল্লেখ্য, বিশ্বময় করোনা পরিস্থিতিতে ২০২১-২২ অর্থবছরের বাজেটের আকার ৬ লাখ ৩ হাজার ৬৮১ কোটি টাকা। এটি মোট জিডিপির ১৭ দশমিক ৪৭ শতাংশ। ২০২০-২১ অর্থবছরের তুলনায় যা ৩৫ হাজার ৬৮১ কোটি টাকা বেশি। নতুন বাজেটে গুরুত্ব দেওয়া খাতগুলোর মধ্যে স্বাস্থ্য, খাদ্য নিরাপত্তা ও সামাজিক নিরাপত্তা অন্যতম। কোভিড-১৯ মোকাবিলায় টিকাসহ বিভিন্ন কর্মসূচি বাস্তবায়নে ১০ হাজার কোটি টাকার বিশেষ তহবিল রাখা হয়েছে। ২০২০-২০২১ অর্থবছরের বাজেটের তুলনায় যা প্রায় ৩০ শতাংশ বেশি। নতুন বাজেটে সামাজিক নিরাপত্তা কর্মসূচি খাতে বরাদ্দ রাখা হচ্ছে ১ লাখ ২৫ হাজার কোটি টাকা। নি¤œ আয়ের মানুষ জীবিকা নিয়ে চরম ভোগান্তিতে আছে। এসব বিবেচনায় এবার সামাজিক নিরাপত্তা খাতের বরাদ্দ গুরুত্ব পেয়েছে। সামাজিক নিরাপত্তা কর্মসূচি বাস্তবায়নের মধ্য দিয়ে অর্থনৈতিক সঙ্কট কাটিয়ে ওঠার চেষ্টা করছে সরকার। সে ক্ষেত্রে সামাজিক নিরাপত্তা বেষ্টনীতে থাকা বিভিন্ন কর্মসূচির আওতায় সুবিধাভোগী জনগোষ্ঠীর প্রতি নজর রাখা হবে। এসব কর্মসূচিতে কোনও অনিয়ম সহ্য করা হবে না বলেও জানিয়েছে সরকার। এ জন্য অর্থ মন্ত্রণালয় থেকে সংশ্লিষ্ট মন্ত্রণালয়গুলোকে লিখিত নির্দেশনাও পাঠানো হবে বলে জানা গেছে।\nএ প্রসঙ্গে বাংলাদেশ ব্যাংকের সাবেক গভর্নর ড. আতিউর রহমান বলেছেন, বাজেট বাস্তবায়নের শুরুতেই সকল নাগরিকের জন্য করোনার টিকা প্রাপ্তির বিষয়টি নিশ্চিত করতে হবে। সাবেক তত্ত্বাবধায়ক সরকারের উপদেষ্টা ড. মির্জ্জা আজিজুল ইসলাম জানিয়েছেন, বাজেটের ঘাটতি মেটাতে সতর্ক থাকতে হবে। এটা সম্ভব না হলে বিনিয়োগ ও কর্মসংস্থান দুটোই বাধাগ্রস্ত হবে। বাজেট বাস্তবায়ন প্রসঙ্গে অর্থমন্ত্রী আ হ ম মুস্তফা কামাল জানিয়েছেন, এ বাজেট বাস্তবায়নযোগ্য। কর্মসংস্থানের বিষয়টিও নিশ্চিত করা হয়েছে। ব্যবসায়ীরাই কাজটি করবেন। বাজেট ঘাটতি পূরণও সমস্যা নয়।-বাংলাট্রিবিউন\nসূচকের পতনে চলছে লেনদেন – দৈনিক ঢাকার ডাক – bnewsbd.com


মুসলিমরা ইউরোপীয় সমাজে কতটা অন্তর্ভুক্ত?\nমিডিয়া সেন্টার | 30.08.2017 | 8 ছবি\nজার্মানিতে জন্ম এমন মুসলিমদের তিন-চতুর্থাংশের প্রথম ভাষা হলো জার্মান৷ প্রজন্ম থেকে প্রজন্ম যে ভাষাগত দক্ষতা বাড়তে থাকে, তা ইউরোপের অন্যত্রও পরিলক্ষিত হয়েছে৷ জার্মানিতে মুসলিমদের ৪৬ শতাংশ বলেন যে, জার্মান তাঁদের প্রথম ভাষা৷ সে অনুপাতে অস্ট্রিয়ায় ৩৭ শতাংশ ও সুইজারল্যান্ডে ৩৪ শতাংশ মুসলিম স্থানীয় ভাষাকে তাঁদের নিজের ভাষা বলেন৷\nআন্তঃ-ধর্ম সম্পর্কের প্রতি মুসলিমদের মনোভাব\n‘রিলিজিয়াস মনিটর’ সংস্থার ২০১৭ সালের একটি জরিপ অনুযায়ী, সুইস মুসলিমদের ৮৭ শতাংশ তাঁদের অবসর সময়ে অমুসলিমদের সঙ্গে নিয়মিত দেখাশোনা করে থাকেন৷ জার্মানি ও ফ্রান্সের ক্ষেত্রে তা ৭৮ শতাংশ, যুক্তরাজ্যে ৬৮ শতাংশ ও অস্ট্রিয়াতে ৬২ শতাংশ৷ সব সামাজিক বাধা সত্ত্বেও প্রজন্ম থেকে প্রজন্ম মুসলিম ও অমুসলিমদের মধ্যে এই যোগাযোগ চলে আসছে৷\nমুসলিমরা কি ইউরোপের সঙ্গে একাত্মতা অনুভব করেন?\nফরাসি মুসলিমদের ৯৬ শতাংশ তাঁদের দেশ, অর্থাৎ ফ্রান্সের সঙ্গে একাত্মতা অনুভব করেন৷ জার্মানি ও সুইজারল্যান্ডে এই অনুপাত আরো বেশি, সেখানে মুসলিমদের ৯৮ শতাংশ যে দেশে তাঁরা বাস করেন, সেই দেশের সঙ্গে নিজেদের যুক্ত বলে মনে করেন৷ ব্রিটেনে কিন্তু মুসলিমদের একটি অপেক্ষাকৃত কম অংশ (৮৯ শতাংশ) যুক্তরাজ্যের সঙ্গে সংযোগ অনুভব করেন৷\nইউরোপীয় মুসলিমদের জীবনে ধর্ম কতটা গুরুত্বপূর্ণ?\nঅভিবাসী মুসলিম পরিবারগুলোর স্বধর্মের সঙ্গে সম্পর্ক প্রজন্ম প্রজন্ম ধরে অটুট থাকে৷ যুক্তরাজ্যে বসবাসকারী মুসলিমদের ৬৪ শতাংশ নিজেদের খুব বেশিভাবে ধর্মপরায়ণ বলে বর্ণনা করেছেন৷ অস্ট্রিয়ায় ধর্মপ্রাণ মুসলিমের অনুপাত ৪২ শতাংশ, জার্মানিতে ৩৯ শতাংশ, ফ্রান্সে ৩৩ শতাংশ ও সুইজারল্যান্ডে ২৬ শতাংশ৷\nকি পরিমাণ ছাত্র-ছাত্রী ডিগ্রির জন্য পড়েন?\nজরিপ অনুযায়ী, জার্মানিতে জন্ম নেয়া মুসলিমদের ৩৬ শতাংশ ১৮ বছরে পা দেবার আগেই পড়াশুনা সমাপ্ত করেন৷ অস্ট্রিয়ার ক্ষেত্রে এই অনুপাত ৩৯ শতাংশ৷ ফ্রান্সে শিক্ষাব্যবস্থা অধিকতর সমতামূলক হওয়ার কারণে সেখানে মুসলিমরা শিক্ষাক্ষেত্রে লক্ষণীয় প্রগতি অর্জন করেন৷ ফ্রান্সে প্রতি ১০ জন মুসলিম ছাত্রছাত্রীর মধ্যে মাত্র একজন ১৭ বছর হবার আগে স্কুল ছাড়ে৷\nচাকরির বাজারে মুসলিমদের অনুপাত\n২০১০ সলের আগে যেসব মুসলিম জার্মানিতে এসেছেন, তাঁদের প্রায় ৬০ শতাংশের আজ ফুলটাইম চাকরি আছে; আরো ২০ শতাংশ পার্টটাইম কাজ করছেন৷ অমুসলিমদের ক্ষেত্রেও পরিসংখ্যান অনুরূপ৷ ইউরোপের অন্যান্য দেশে পার্থক্য অনেক বেশি, যেমন ফ্রান্সে মুসলিমদের মধ্যে বেকারত্বের হার ১৪ শতাংশ, কিন্তু অমুসলিমদের ক্ষেত্রে মাত্র ৮ শতাংশ৷\nইসলামকে প্রত্যাখ্যান কতটা বিস্তৃত?\nঅস্ট্রিয়ায় চারজন অমুসলিমের মধ্যে একজন বা তার বেশি কোনো মুসলিম প্রতিবেশি চান না৷ যুক্তরাজ্যে এই হার ২১ শতাংশ৷ জার্মানিতে অমুসলিম উত্তরদাতাদের ১৯ শতাংশ বলেছেন যে, তাঁরা কোনো মুসলিম প্রতিবেশি কামনা করেন না৷ সুইজারল্যান্ডে এই অনুপাত হলো ১৭ শতাংশ ও ফ্রান্সে ১৪ শতাংশ৷ সব মিলিয়ে মুসলিমরা সর্বাধিক প্রত্যাখ্যাত সামাজিক গোষ্ঠীগুলির মধ্যে গণ্য৷\n‘সমাজে অন্তর্ভুক্ত কিন্তু স্বীকৃত নয়’\nব্যার্টেল্সমান নিধির যে জরিপটি থেকে এই ছবিঘরের তথ্যগুলি নেওয়া হয়েছে, সেটির নাম ‘ইউরোপীয় মুসলিম: সমাজে অন্তর্ভুক্ত কিন্তু স্বীকৃত নয়?’ জার্মানি, অস্ট্রিয়া, সুইজারল্যান্ড, ফ্রান্স ও যুক্তরাজ্যে প্রায় ১০,০০০ মানুষকে নিয়ে জরিপ করে এই সব ফলাফল পাওয়া গেছে৷ যেসব মুসলিম উদ্বাস্তু ২০১০ সালের পরে ইউরোপে এসেছেন, তাদের এই জরিপে বিবেচনা করা হয়নি৷\nইউরোপ জুড়ে দক্ষিণপন্থি পপুলিস্ট আন্দোলনদের সাফল্য থেকে প্রশ্ন দেখা দিয়েছে, ইসলাম পশ্চিমি গণতন্ত্রের সঙ্গে খাপ খায় কিনা৷ এ বিষয়ে কিছু ভুল ধারণার দিকে নজর দেওয়া প্রয়োজন৷\nবিশ্ব | 30.11.2017\nইউরোপে মুসলমানদের সংখ্যা বাড়বে\nবিশ্ব | 05.05.2018\nবৌদ্ধধর্মে দিক্ষিত হচ্ছে দলিতরা


বাশখালী বিদ্যুৎ প্রকল্পের দায়িত্ব পেলাে যৌথবাহিনী | এনার্জি বাংলা\nHome বিদ্যুৎ বাশখালী বিদ্যুৎ প্রকল্পের দায়িত্ব পেলাে যৌথবাহিনী\nবাশখালী বিদ্যুৎ প্রকল্পের দায়িত্ব পেলাে যৌথবাহিনী\nচট্টগ্রামের বাঁশখালীতে কয়লা বিদ্যুৎকেন্দ্রের নিরাপত্তার দায়িত্ব নিয়েছে যৌথবাহিনী। শিগগিরই সেখানে যৌথবাহিনীর একটি কনটিনজেন্ট প্রতিষ্ঠার ঘোষণা দিয়েছেন নৌবাহিনীর কমডোর এম সোহাইল।\nমঙ্গলবার প্রকল্প এলাকা পরিদর্শন শেষে সেখানে কনটিনজেন্ট স্থাপনের ঘোষণা দেন কমডোর এম সোহাইল। তিনি বলেন, চিনা রাষ্ট্রপতি উদ্বোধনের পর কার্যত প্রকল্পটির কাজ শুরুই হয়ে গেছে। তিনি বলেন, কোনো প্রতিষ্ঠানের নয়, বরং এটি সরকারেরই একটি অগ্রাধিকার প্রকল্প। এ জন্য প্রকল্প এলাকায় সেনাবাহিনী, নৌবাহিনী, পুলিশ, বিজিবি ও আনসার বাহিনীর পৃথক পৃথক ইউনিট কাজ করবে।\nবাংলাদেশের এস আলম গ্রুপ চীনা দুই প্রতিষ্ঠান সেপকো-থ্রি ও চায়না এইচটিজির সঙ্গে যৌথভাবে ১৩২০ মেগাওয়াট উৎপাদন ক্ষমতার এই প্রকল্প বাস্তবায়ন করছে। প্রকল্পের সম্ভাব্য ব্যয় ধরা হয়েছে ২০ হাজার কোটি টাকা। ২০১৯ সালের মধ্যে এই প্রকল্পের বিদ্যুৎ জাতীয় গ্রিডে সরবরাহের কথা রয়েছে।\nনৌবাহিনীর কমডোর এম সোহাইল বলেন, বাঁশখালীর একজন মানুষকেও বঞ্চিত করে প্রকল্প বাস্তবায়ন হবে না। আমরা প্রতিটি ব্যক্তির অভিযোগ শুনব। তিনি প্রকল্প কার্যালয়ে একটি অভিযোগ কেন্দ্র খোলার ঘোষণা দিয়ে বলেন, কাল থেকে যে কেউ এখানে অভিযোগ লিখিতভাবে জমা দিতে পারবেন। জমির প্রকৃত মালিকরা ক্ষতিপূরণ পাবেন। এ ব্যাপারে সরকারি বিভিন্ন গোয়েন্দা প্রতিষ্ঠান কাজ করছে। তিনি বলেন, বিশ্বের সবচেয়ে আধুনিক প্রযুক্তি ব্যবহার করে এ প্রকল্প স্থাপন করা হবে। গত ৩১ বছরে বাঁশখালীর কোনো উন্নয়ন হয়নি উল্লেখ করে তিনি বলেন, কেবল এই বিদ্যুৎকেন্দ্র সামনে রেখেই আগামী দুই বছরে বাঁশখালীর চেহারা পাল্টে যাবে।\nএ সময় চট্টগ্রামের অতিরিক্ত পুলিশ সুপার (দক্ষিণ) একেএম এমরান ভূঁইয়া, সাতকানিয়া সার্কেলের সহকারী পুলিশ সুপার মো. মুফিজ উদ্দিন ও বাঁশখালী থানার ওসি মো. আলমগীর হোসেন উপস্থিত ছিলেন।\nPrevious articleআগামী ১৭-১৯ নভেম্বর জাতীয় বিদ্যুৎ ও জ্বালানি সপ্তাহ\nNext articleএলএনজি টার্মিনাল নির্মানে আগ্রহী অস্ট্রেলিয়া


নিশ্চয়ই এর আগে আ’পনি এমন কোনো গ্রাম দেখেননি, যে গ্রামের মে’য়েদের বিয়ে করতে হবে শুনলেই ছেলেরা পা’লাতে শুরু করে। পাঠক, অনুমান করুন- ছেলেদের এমন আপ’ত্তির কারণ কী ‘’'হতে পারে? না।\nসেই গ্রামের মে’য়েরা যথেষ্ট সুন্দরী। গ্রা’মটিও একেবারে গণ্ডগ্রাম নয়, যোগাযোগ ব্যবস্থা ভালো। গ্রা’মের মানুষ ভালো-মন্দ মিলিয়ে সমান; এমন সব গ্রামেই দেখা যায়। তারপরও এই গ্রামে ছেলেরা বিয়ে করতে চায় না।এর কারণ হলো বা’নরের উৎপাত। কথিত আছে- গ্রামে একটি ডা’কাত দল সক্রিয় রয়েছে। তবে তারা কেউ মানুষ নয়, বানর! শুনে আ’পনার হাসি পেতে পারে। কিন্তু সংবাদমাধ্যমগু'’’লো বলছে- এ কথা সত্য।\nভা’রতের ভোজপুর জে’লার রতনপুর গ্রা’মের কথা প্রায়ই পত্রিকার পাতায় উঠে আসে এই বানর দলের কারণে। গ্রামে বা’সিন্দাদের তুলনায় বা’নরের সংখ্যা অনেক বেশি এবং বানরের দল গ্রা’মবাসীদের সবসময় আত’’'ঙ্কের মধ্যে রাখে।\nযে কোনো অনুষ্ঠান- বিয়ে কিংবা জ’ন্ম’দিন এমনকি শ্রা’’'দ্ধ অনুষ্ঠানেও বানরের দল হা’না দিতে দেরি করে না। খা’বার ন’ষ্ট করে। ধা’ওয়া দিলে দাঁত-মুখ খিচিয়ে উল্টো তেড়ে আসে। তুলকালাম কাণ্ড ঘটায়।এই অনা’কাঙ্ক্ষিত পরিস্থিতি এড়াতে পাত্রপক্ষ ওই গ্রামে যেতে চায় না। বানরের আ’ক্রমণের চেয়ে তারা নিরাপদে থা’কতেই বেশি পছন্দ করে। যে কারণে যখন রতনপুর গ্রাম থেকে বিয়ের প্র’স্তাব আসে, বর এবং তার পরিবার সুস্পষ্ট এই কারণ দেখিয়ে ঘটককে বিদায় করে দেয়।\nস্থানীয় প্রশাসন বিপর্যয় রোধে য’থাসাধ্য চেষ্টা করেছে। কিন্তু বানরের ক্রমবর্ধমান সংখ্যার কা’রণে তারা সফল হয়নি। বিশেষ করে কোনো আয়োজন উপ’লক্ষ্যে যখন ভালো-মন্দ খাবার তৈরি করা হয় তখন বানরগু'’’লো হা’মলা চা’লায়। অতীতেও এই গ্রামে এভাবে অনেক বি’য়ের অনুষ্ঠান ভুণ্ডল হয়ে গেছে।


এবার কি মোদিকে ধাক্কা দিতে চলেছেন ঘনিষ্ঠ নেতা? জল্পনা চরমে – প্রিয় বন্ধু বাংলা\nহোম > জাতীয় > এবার কি মোদিকে ধাক্কা দিতে চলেছেন ঘনিষ্ঠ নেতা? জল্পনা চরমে\nঅবশেষে গত সপ্তাহে এনডিএ ছেড়ে বেরিয়ে এসেছে এন চন্দ্রবাবু নাইড়ুর দল তেলুগু দেশম পার্টি। অন্ধ্রপ্রদেশকে বিশেষ মর্যাদা দেওয়ার কথা দাবি নিয়ে বিরোধের জেরেই এই সিদ্ধান্ত।\nএদিকে বিহার ও উত্তরপ্রদেশে সাম্প্রতিক নির্বাচনে বিজেপির ফলাফলকে সামনে রেখেই পাসোয়ান বিজেপি নেতাদের আরও সাবধানী ও কৌশলী হওয়ার পরামর্শ দিয়েছেন। এনডিএ-র এক জোটসঙ্গী লোক জনশক্তি পার্টির প্রধান রামবিলাস পাসোয়ান এর কথায়, এনডিএ-র কিছু নেতা মাঝেমধ্যে এমন মন্তব্য করছেন যাতে মনে হচ্ছে এই জোট সমাজের একটি শ্রেণির মানুষের বিরুদ্ধে চলে গিয়েছে।\nবিজেপির রাজ্য সভাপতি নিত্যানন্দ রাই ও কেন্দ্রীয় মন্ত্রী গিরিরাজ সিং কে নিয়েও বিস্তর বিতর্ক হয়। নিত্যানন্দ রাই মন্তব্য করেন আরারিয়া কেন্দ্রে আরজেডি জিতলে এলাকা আইএস জঙ্গিদের স্বর্গরাজ্য হয়ে উঠবে। এবং কেন্দ্রীয় মন্ত্রীও অনেকটা সেই রকমই মন্তব্য করেছেন। সেই ঘটনার পরে নিত্যানন্দের বিরুদ্ধে এফআইআরও দায়ের হয়েছে।\nপাসোয়ানের বক্তব্য, বিহারে বিজেপির খুব বেশি শক্তি নেই। এতবছর কংগ্রেস সরকারে থেকেছে দলিত, ব্রাহ্মণ ও মুসলমানদের সমর্থন নিয়ে। অথচ তাদের জন্য কোনও কিছুই করেনি কংগ্রেস। এদের দেখে বিজেপির কিছু শেখা উচিত। আবার এদিকে গোরক্ষপুরে সরকারে থেকেও দল দুটি লোকসভা আসনেই হেরে গিয়েছে।\nরামবিলাস পাসোয়ান এরপর টিডিপি প্রসঙ্গে কিছু বক্তব্য পেশ করেন, তিনি বলেন আগামী বছর বিধানসভা নির্বাচনে ফায়দা তুলতেই টিডিপি কেন্দ্রে সরকার ছেড়ে বেরিয়ে এসেছে। তাদের দাবি কোনও সরকারের পক্ষেই মানা সম্ভব নয়। তবে তিনি প্রয়োজন হলে সরকার ছেড়ে বেরিয়ে আসবেন কিনা তা নিয়ে স্পষ্ট করে মুখ খোলেননি পাসোয়ান। পরে আবার হিন্দুস্তান আবাম মোর্চা জিতনরাম মাঝির নেতৃত্বে এনডিএ ছেড়ে বেরিয়ে এসেছে। আর কোন কোন দল এনডিএ ছেড়ে বেরিয়ে আসে সেটাই এখন মূল আলোচ্য বিষয় সম্পূর্ণ রাজনৈতিক মহলে।\nব্রিগেড সমাবেশ সবদিক থেকেই ঐতিহাসিক হতে চলেছে, তাই বিশেষ পরিকল্পনায় শাসকদল – জানালেন পার্থ চ্যাটার্জি\nBig Breaking,শীতলকুচির গুলি কাণ্ডে মন্তব্যের জের, এবার সমন পেলেন দিলীপ ঘোষ\nছাড় নেই ক্যান্সার আক্রান্ত বিজেপি কর্মীরও, হামলার জন্য অভিযোগের তীর তৃণমূলের দিকে\nলোকসভায় কেন্দ্রীয়বাহিনী, ছাপ্পা হবে না, মানুষ ভোট দেবে, দেখব তৃণমূলের ক্ষমতা: দিলীপ\nনাড্ডার কনভয়ে হামলা, এদিকে প্রতিবাদে পুড়লো মুখমন্ত্রীর কুশপুত্তলিকা, জেনে নিন


কক্সবাজার-টেকনাফ মেরিন ড্রাইভ (১.৬০ কি. মি. থেকে ৩২ কি. মি. পর্যন্ত) সড়ক প্রশস্তকরণ এবং উখিয়া ও টেকনাফ উপজেলায় পানি সরবরাহ ও স্যানিটেশন প্রকল্প দুটি একনেকে অনুমোদ দেয়া হয়েছে। মঙ্গলবার (২৮ জুন) গণভবন থেকে ভিডিও কনফারেন্সের মাধ্যমে...\nজাতীয় অর্থনৈতিক পরিষদের নির্বাহী কমিটির (একনেক) সভায় ১০টি প্রকল্প অনুমোদন দেওয়া হয়েছে। প্রকল্পগুলো বাস্তবায়নে মোট ব্যয় ধরা হয়েছে ২ হাজার ২১৬ কোটি ৭৫ লাখ টাকা। এর মধ্যে সরকারি তহবিল থেকে ১ হাজার ৮৭৫ কোটি টাকা এবং বৈদেশিক ঋণ...\nকুতুবদিয়ায় ফুফুর বাড়িতে বেড়াতে এসে পুকুরে ডুবে এক শিশুর মৃত‍্যু হয়েছে। মঙ্গলবার (২৮ জুন) সকালে সতরুদ্দীন গ্রামে পানি ডুবির ঘটনাটি ঘটেছে। প্রত‍্যক্ষদর্শী ও হাসপাতাল সূত্র জানায়, মঙ্গলবার সকাল ৮ টার দিকে সতরুদ্দীন গ্রামে...


বাবরি মসজিদ ভাঙার প্রতিবাদে বামদের মিছিল\nপ্রচ্ছদ » গুরুত্বপূর্ণ সংবাদ » বাবরি মসজিদ ভাঙার প্রতিবাদে বামদের মিছিল\nপূর্ববর্তী এরশাদ ‘স্বৈরাচার’ কিন্তু এখনো বহাল রাজনীতিতে\nপরবর্তী ড. কামালকে ধন্যবাদ, অবুঝ বিএনপিকে পথে এনেছেন : সুভাষ সিংহ রায়\nকাকলী সাহা, কলকাতা থেকে\n৬ ডিসেম্বর নানা কারণে বিশেষ তাৎপর্যপূর্ণ একটি দিন। ১৯৯২ সালের এই দিনে করসেবকদের উদ্যোগে বাবরি মসজিদ ধ্বংস করা হয়েছিলো। তারই প্রতিবাদে প্রতিবছরের মতো এবারেও ১৭টি বামদলের উদ্যোগে বিশাল মিছিলে শামিল হয়েছিলো হাজার হাজার মানুষ। আর তা দেখার জন্য রাস্তায় দাঁড়িয়েছিলো আরো অনেক মানুষ। মিছিল শুরু হয় মহাজাগতিক সদন থেকে দুপুর দু’টোয়। সিপিএমের রাজ্য সম্পাদক ডঃ সূর্যকান্ত মিশ্র বক্তৃতা করে এর আনুষ্ঠানিক সূচনা করেন। মহাত্মা গান্ধী রোড হয়ে আচার্য জগদীশ চন্দ্র বসু রোড হয়ে মিছিল পার্ক সার্কাস ময়দানের সামনে গেলে বামফ্রন্টের চেয়ারম্যান বিমান বসু সংক্ষিপ্ত বক্তৃতা করে মিছিলের সমাপ্তি ঘোষণা করেন। কলকাতা আবার তার ধর্মনিরপেক্ষতার মেজাজ দেখালো সদর্পে।\nএকইদিনে নিরাপত্তার প্রশ্ন হাইকোর্ট খারিজ হয় বিজেপির সাম্প্রদায়িক রথযাত্রার চক্রান্ত। বাঙালির ধর্মনিরপেক্ষতা নিঃসন্দেহে প্রশ্নাতীত। সেখানে কোনো রকম ধর্মীয় সুড়সুড়ি যে বাংলার মানুষ বরদাস্ত করবে না, তা কাতারে কাতারে মানুষ রাস্তায় ে নমে আবারো প্রমাণ করলো।\n১৯৫৬ সালের ৬ ডিসেম্বর ৬২ বছর আগে ভারতের সংবিধানপ্রণেতা ডঃ ভীম রাও আম্বেদকর মৃত্যুবরণ করেন। সংবিধানে যেখানে ভারতবর্ষকে ধর্মনিরপেক্ষ দেশ হিসেবে উপস্থাপন করা হয়, সেখানে আজকের ভারতবর্ষ পরিচালনার ক্ষেত্রে সম্পূর্ণ বিপরীতমুখী অবস্থান নেয়া হচ্ছে, যা ভারতীয় সংস্কৃতির পরিপন্থী। তাই ভারতবর্ষের মানুষ এই দিনটিকে ধর্মীয় মৌলবাদের হাতে সঁপে দেবে নাকি ধর্মনিরপেক্ষতার প্রশ্নে আপোষহীন ভূমিকায় থাকবে, কলকাতাবাসী মানুষ বামপন্থী দলগুলোর নেতৃত্বে তা দেখিয়ে দিলো। যারা দেশভাগের ক্ষত বুকে বয়ে বেড়াতে গিয়ে কখনো কখনো সামান্য বিভ্রান্তিরও শিকার হচ্ছেন, তাদের বুঝতে হবে, যারা দাঙ্গা করেন বা করান তারা প্রকৃত অর্থেই দাঙ্গাবাজ। তাদের কোনো ধর্ম নেই।\nপ্রকৃত মানবধর্ম ভিন্ন মানুষের আর কোনো ধর্ম হয় না,একথা মানুষ হিসেবে আমার একবার ভাববো না? কেবল হিন্দু বা কেবল মুসলমান হয়েই থাকবো? এই সুন্দর মানবজীবন কেবল মন্দির গড়া বা মসজিদ ভাঙার কাজেই ব্যবহার করবো? আসলে বাঙালির ধর্মনিরপেক্ষ চেতনা যে প্রশ্নাতীত, তা কলকাতাবাসী মানুষ আর একবার প্রমাণ করলো।


রবিবারের পাতা Archives - Bulletins India: Voice of the mass.\nCategory: রবিবারের পাতা\nএ দ্বীপের মাটি দিয়ে তৈরী হয় মশলা, মনে করায় রামধনুকে, কোথায় আছে এই আশ্চর্য দ্বীপ?\nবুলেটিন্স ইন্ডিয়া ডেস্ক : মাটি দিয়ে নাকি রান্না করা হয় কখনও কি তা বিশ্বাসযোগ্য! না অবিশ্বাস্য মনে হলেও তা বাস্তবিক সত্য। এই পৃথিবীর বুকে এমনও একটি দ্বীপ আছে যার মাটি রান্নায় মসলা হিসেবে ব্যবহৃত।...\n৪৫ ডিগ্রি কোনে সরে গেল মহাকাশ স্টেশন কিন্তু কেন?\nবুলেটিন্স ইন্ডিয়া ডেস্ক : সজোরে ধাক্কা মহাকাশ স্টেশনে। আর সেই ধাক্কাতেই কক্ষপথ থেকে প্রায় ৪৫ ডিগ্রি কোণে সরে যেতে হল মহাকাশ স্টেশনকে। মূলত রাশিয়ার মহাকাশ যান সয়ুজ এম এস ১৮এর ধাক্কায় সরে যেতে হয়...\nপর্যটন শিল্পের জন্য পুরষ্কৃত সেরার সেরা তিনটি গ্ৰাম !\nবুলেটিন্স ইন্ডিয়া ডেস্ক : রাজ্য জুড়ে গ্ৰামীন পর্যটন প্রকল্প চালু হওয়ার পর থেকেই শুরু হয়েছে ভারতীয় গ্ৰাম পর্যটন প্রকল্প। আর এবার জাতিসংঘের বিশ্ব পর্যটন সংস্থা সেই পুরস্কারের জন্য ভারতের তিনটি গ্রামকে সেরা পর্যটনযোগ্য গ্রাম...\nবাতকর্ম করেই সাড়ে ১৮ লক্ষ টাকার মালিক ‘লাশ’\nবুলেটিন্স ইন্ডিয়া ডেস্ক: বাতকর্ম কি কারও জীবিকা হতে পারে? শুনতে অবাক লাগলেও এটা সত্যি। আমেরিকার নাগরিক লাশ বটানিস্ট শুধু মাত্র বাতকর্ম করেই ইতিমধ্যেই সাড়ে ১৮ লাখ টাকার উপরে অর্জন করে ফেলেছেন। তিনি সোশ্যাল মিডিয়াতে...\nক্লাউড সিডিং – আকাশ ছোঁয়ার অঙ্গীকার\nসৌরনীল সরকার ২০০৮। বহু বছরের প্রতীক্ষার পর চায়না সে বছর প্রথমবার সামার অলিম্পিক আয়োজন করার দায়ভার পেয়েছে। চলছে জোরদার প্রস্তুতি। বেজিং শহর সেজে উঠছে নতুন সাজে। আতিথেয়তার কোনো খামতি যেন না থাকে সে কারণে...\nসিন্ধু সভ্যতার নীরব কারিগর\nসৌভিক ঘোষ ঘটনা -১। সদ্য অস্ট্রেলিয়ান ওপেনের ফার্স্ট রাউন্ডে তৎকালীন বিশ্বের এক নম্বরের কাছে হেরে ফেরার পরের দিনই গোপিচাঁদ সিন্ধুর হাতে আগামী আট মাসের ‘ডু& ডোন্টস’-এর একটি দীর্ঘ তালিকা ধরিয়ে দেন। তারমধ্যে অন্যতম ডোন্টস...\nশুধু দেশ নয়, দক্ষিণ আফ্রিকার ক্রিকেটেরও ‘মুক্তিসূর্য’ নেলসন ম্যান্ডেলা\nসৌভিক ঘোষ ১৯৮৬ সাল। রবেন আইল্যান্ড। অস্ট্রেলিয়ার তৎকালীন প্রধানমন্ত্রী ম্যালকম ফ্রেজার দেখা করতে গেছেন জেলবন্দী ম্যান্ডেলার সাথে। কিছুক্ষণ জেল কর্তৃপক্ষ বসিয়ে রাখার পর ফ্রেজারের দেখা হলো মাদিবার সাথে। প্রাথমিক সম্ভাষণ সেরেই মাদিবা যে প্রশ্নটি...\nশুভাশিস চক্রবর্তী ছোট থেকে জেনে এসেছিলাম মধ্যবিত্ত পরিবারে বেশি চাইতে নেই। সবকিছু আমাদের ক্ষমতায় আসে না। কিন্তু অদ্ভুতভাবে কোনদিন কোন কিছুর অভাব বোধ করিনি। ভাল থাকার যে যে মাপকাঠিগুলো হয় বলে জেনেছিলাম ছোট থেকে...\nনীরবতা একটা সঙ্গীত হলে রাহানে সেই ধারার স্বতন্ত্র একটা স্টেশনই\nসৌভিক ঘোষ ১৯৯৬। মুম্বাই। গড়পড়তা আর পাঁচটা দিনের মতোই আট বছরের আজিঙ্কা ব্যাট করছিলেন প্রায় দ্বিগুণ বয়সী বোলারের বিরুদ্ধে। আচমকাই ছন্দপতন। হঠাৎই লাফিয়ে ওঠা একটি বল হেলমেটে আছড়ে পড়লো অকস্মাৎ। হেলমেট তুবড়ে গেল। প্রাথমিক...


SELECT bn_content.*, bn_bas_category.*, DATE_FORMAT(bn_content.DateTimeInserted, '%H:%i %e %M %Y') AS fDateTimeInserted, DATE_FORMAT(bn_content.DateTimeUpdated, '%H:%i %e %M %Y') AS fDateTimeUpdated, bn_totalhit.TotalHit FROM bn_content INNER JOIN bn_bas_category ON bn_bas_category.CategoryID=bn_content.CategoryID INNER JOIN bn_totalhit ON bn_totalhit.ContentID=bn_content.ContentID WHERE bn_content.Deletable=1 AND bn_content.ShowContent=1 AND bn_content.ContentID=194799 LIMIT 1\nপ্রকাশিত: ১৭:২০ ১৮ জুলাই ২০২০ আপডেট: ১৮:৩৩ ১৮ জুলাই ২০২০\nগত মাসের ২০ জুন করোনাভাইরাসে আক্রান্ত হয়েছিলেন জাতীয় দলের ক্রিকেটার ও নড়াইল-২ আসনের সংসদ সদস্য মাশরাফী বিন মোর্ত্তজা। দীর্ঘ ২৪ দিনের লড়াই শেষে গত ১৪ জুলাই করোনা থেকে সেরে ওঠেন তিনি। সম্প্রতি দেশের এক গণমাধ্যমকে দেয়া সাক্ষাৎকারে সেই সময়ের বিভিন্ন ঘটনা বর্ণনা করেছেন নড়াইল এক্সপ্রেস।\nকথাপ্রসঙ্গেই উঠে এসেছিল মাশরাফীর দুই সন্তান হুমায়রা ও সাহেলের প্রসঙ্গ। তখন মাশরাফী জানান, করোনা পজিটিভ আসার পরের দিনই দুই সন্তানকে নড়াইল পাঠিয়ে দেন তিনি। জাতীয় দলের সাবেক অধিনায়ক বলেন, ‘বাচ্চাদের বিদায় জানালাম ২১ জুন। এর চেয়ে কষ্টের অনুভূতি বুঝি আর নেই।’\nসুস্থ থাকা আল্লাহ্‌র নেয়ামত, শুকরিয়া জানানো উচিত: মাশরাফী


প্রকাশিত : ১১:১৩ ২০ জানুয়ারি ২০২০\t| আপডেট: ১১:২৬ ২০ জানুয়ারি ২০২০\nকিছু গাছে নতুন পাতা গজাতে শুরু করেছে- বিবিসি\nঅস্ট্রেলিয়ায় গত সেপ্টেম্বর মাসে শুরু হওয়া দাবানলে কমপক্ষে ২৮ জন নিহত হয়েছেন। বিধ্বস্ত হয়েছে হাজার হাজার বাড়ি ঘর। পুড়ে ছাই হয়েছে লাখ লাখ একরের জমি। স্মরণকালের সবচেয়ে ভয়াবহ দাবানলের আগুন দ্রুত ছড়িয়ে পড়ার কারণ অনুসন্ধান চলছে। আগুনের বিস্তারে ইউক্যালিপটাস গাছের অবদান রয়েছে বলে ধারণা করছেন বিশেষজ্ঞরা। খবর বিবিসি’র।\nঅস্ট্রেলিয়ায় মোট বনাঞ্চলের তিন-চতুর্থাংশেরও বেশি জায়গা জুড়ে আছে ইউক্যালিপটাস গাছ। বিজ্ঞানীরা বলছেন, এই গাছের অরণ্যে খুব সহজেই আগুন লেগে যেতে পারে। ইউক্যালিপটাসের ছাল-বাকল, কাণ্ড ও ডালপালা এমনভাবে ঝুলে থাকে যে আগুন খুব দ্রুত গাছের উপরের দিকে উঠে যেতে পারে। তারপর বাতাসের সাহায্যে সেই আগুন ছড়িয়ে পড়তে পারে আশেপাশের গাছপালায় এবং এর মাধ্যমে পুরো অরণ্যে ছড়িয়ে পড়তে পারে আগুন।\nঅস্ট্রেলিয়াতে আছে শত শত প্রজাতির ইউক্যালিপটাস গাছ- বিবিসি\nমেলবোর্ন বিশ্ববিদ্যালয়ের গাছপালায় অগ্নিকাণ্ড বিশেষজ্ঞ ড. জেন কওসন বলেন, ‘এই গাছের ছাল বাকলে যখন আগুন লেগে যায়, তখন সেটা বহু দূর পর্যন্ত ছড়িয়ে পড়তে পারে। নতুন করেও আগুন লাগাতে পারে আরেকটি জায়গায়।’\nএই প্রক্রিয়াকে বলা হয় স্পটিং। এতে আগুন ৩০ কিলোমিটার পর্যন্ত চলে যেতে পারে এবং এটা নেভানোও খুব কঠিন। ড. কওসন আরও বলেন, ‘এই গাছ আগুনের মাত্রাকে আরও বৃদ্ধি করে। বেশিরভাগ ক্ষেত্রেই সেটা হয় স্পটিং এর মাধ্যমে।’\nউদ্ভিদ বিজ্ঞানীরা জানান, কিছু কিছু ইউক্যালিপটাস গাছের পাতার মধ্যে এক ধরনের তেল থাকে যেটা খুব সহজেই আগুন ধরিয়ে দিতে পারে। আগুন লেগে গেলে এই তেলের কারণে সেটা খুব দ্রুত পুড়েও যায়। এছাড়াও ইউক্যালিপটাস গাছের নিচে এমন সব ঘাস ও গাছপালা থাকে যেগুলোতেও খুব দ্রুত আগুন লেগে যেতে পারে। সময়ের সাথে সাথে এসব গাছপালা শুষ্ক ও খরা পরিবেশের সঙ্গে নিজেদের খাপ খাইয়ে নিয়েছে। এসব জায়গায় আগুন লাগাও নিয়মিত ঘটনা।\nবিশেষ একটা বিষয় হচ্ছে, এ রকম পরিস্থিতিতে ইউক্যালিপটাস গাছ নিজেকে রক্ষাও করতে পারে। কিছু কিছু গাছ এমন ক্ষমতাও অর্জন করেছে যার ফলে দাবানলের মধ্যেও এগুলো বেঁচে থাকতে পারে, পুড়ে গেলেও সেরে উঠতে পারে। পুড়ে যাওয়া বৃক্ষের ডালপালা থেকেও নতুন করে গজিয়ে ওঠতে পারে সবুজ কচি পাতা। আগুনে পুড়ে যাওয়ার সময় তাদের বীজকোষ বা ক্যাপসুল থেকে বীজ বের হয়ে আসে, যার সাহায্যে সেখানে নতুন করে গাছ বেড়ে উঠতে পারে।\nইউক্যালিপটাস গাছের ছাল বাকলের সাহায্যে আগুন খুব দ্রুত উপরে চলে যেতে পারে- বিবিসি\nতবে নতুন এক গবেষণায় দেখা যায়, বনের একই এলাকা যদি খুব তীব্র আগুনে অল্প সময়ের মধ্যে একবারের বেশি ভস্মীভূত হয়, যেরকমটা অস্ট্রেলিয়াতে হয়েছে, সেখানে নতুন করে ইউক্যালিপটাসের চারা গজাতে কিছুটা অসুবিধা হতে পারে।\nপ্রাকৃতিকভাবে সৃষ্ট এসব বনাঞ্চলে আছে নানা ধরনের গাছপালা ও বিভিন্ন প্রজাতির পশুপাখি। ড. কওসন বলেছেন, ইউক্যালিপটাস গাছ কেটে অন্য কোন গাছ লাগানোর ব্যাপারে সরকারি পর্যায়ে কোন আলোচনা নেই।\nসেসব এলাকায় বসবাসকারী আদিবাসীরা নানা কাজে এই ইউক্যালিপটাস গাছ ব্যবহার করে থাকে। তার মধ্যে রয়েছে এর কাঠ দিয়ে জিনিসপত্র তৈরি থেকে শুরু করে এই গাছের তেল ওষুধ হিসেবে ব্যবহার করা। এসব গাছপালার অরণ্য কিভাবে রক্ষণাবেক্ষণ করা প্রয়োজন এবং আগুন লাগলে সেটা কিভাবে প্রতিরোধ করা দরকার সেসব নিয়ে প্রচুর বিতর্ক আছে অস্ট্রেলিয়ায়। তার মধ্যে একটি হচ্ছে পরিকল্পনা করে ‘নিয়ন্ত্রিত আগুন’ লাগানো। এনিয়েও রয়েছে রাজনৈতিক বিতর্ক।\nঅন্যান্য দেশেও আছে এই গাছ:\nযুক্তরাজ্যে সোয়ানসি বিশ্ববিদ্যালয়ের শিক্ষক ও দাবানল বিশেষজ্ঞ স্টেফান ডোয়ার বলেন, ‘ইউক্যালিপটাসের যতো প্রজাতি আছে তার মধ্যে এটি সবচেয়ে কম দাহ্য। তবে এটাও ঠিক যে অন্যান্য দেশের স্থানীয় গাছপালার তুলনায় এই গাছটির দাহ্যতা বেশি।’\nএসব গাছ ক্যালিফোর্নিয়া এবং পর্তুগালে দাবানল ছড়িয়ে পড়তে সাহায্য করেছে। পর্তুগালের ২০১৭ সালে বড় ধরনের অগ্নিকাণ্ডের জন্যে ইউক্যালিপটাসকে অন্যতম একটি কারণ হিসেবে বিবেচনা করা হয়। কাগজ তৈরির জন্য দেশটির মধ্য ও উত্তরাঞ্চলে এই গাছটি লাগানো হয়েছে। পরিবেশবাদী একটি গ্রুপ পাইন গাছ কেটে সেখানে ইউক্যালিপটাস গাছ লাগানোর সমালোচনা করেছে।\nঅন্যদিকে স্থানীয় গাছপালার জন্যে হুমকি হওয়ার পরেও অনেক দেশে খুব দ্রুত বনায়নের লক্ষ্যে এই গাছটি লাগানো হয়। খুব দ্রুত বেড়ে ওঠা এর পেছনে একটি বাণিজ্যিক কারণ।


দ্বিতীয় পরিচ্ছেদ | বঙ্কিম রচনাবলী\nঅষ্টাদশ শতাব্দীতে ফ্রান্স রাজ্যের যে অবস্থা ঘটিয়াছিল, তাহা বর্ণনীয় নহে। এই ক্ষুদ্র প্রবন্ধের মধ্যে তাহার বর্ণনার স্থান নাই–প্রয়োজন নাই। জগদ্বিখ্যাত, বাক্যবিশারদ, পুরাবৃত্তজ্ঞ, সূক্ষ্মদর্শী বহুসংখ্যক লেখক তাহার পুঞ্জ পুঞ্জ বর্ণনা করিয়াছেন; সেই সকল বর্ণনা সকলেরই অনায়াসপাঠ্য। দুই একটা কথা বলিলেই আমাদিগের উদ্দেশ্য সাধন হইবে।\nকার্লাইল ব্যঙ্গ করিয়া বলিয়াছেন যে, “যে আইন অনুসারে একজন ভূমধ্যকারী মৃগয়া হইতে আসিয়া দুই জন দাস বধ করিয়া তাহাদিগের রক্তে পদ প্রক্ষালন করিতে পারিতেন, সে আইন ইদানীং আর প্রচলিত ছিল না।” ইদানীং প্রচলিত ছিল না! তবে পূর্বে ছিল! “পঞ্চাশৎ-বৎসরমধ্যে শারলোয়ার ন্যায় কোন ব্যক্তি স্থপতিদিগকে গুলি করিয়া তাহারা কি প্রকারে ছাদের উপর হইতে গড়াইয়া পড়ে, দেখিয়া আনন্দ লাভ করে না।” সেরাজউদ্দৌল্লা দেশের অধিপতি ছিলেন; শারলোয়া উচ্চশ্রেণীর প্রজা মাত্র।\nএই ব্যঙ্গোক্তিতেই তাৎকালিক ফরাসীদিগের মধ্যে কি অচিন্তনীয় বৈষম্য জন্মিয়াছিল, তাহা বুঝা যাইবে। পঞ্চদশ লুই প্রমোদানুরক্ত, বৃথাভোগাসক্ত, ব্যয়শৌণ্ড, স্বার্থপর রাজা ছিলেন। তাঁহার উপপত্নীগণের পরিতুষ্টির জন্য অনন্ত ধনরাশির আবশ্যক। মাদাম পোম্পাদুর ও মাদাম দুবারি যে ঐশ্বর্য ভোগ করিয়াছিলেন, তাহা পরিণীতা রাজমহিষীর নিষ্কলঙ্ক কপালেও ঘটে না। মাদাম দুবারির একটি বানরবৎ কাফ্রি খানসামা ছিল; সে এক স্থানে শাসনকর্তৃত্বপদে নিযুক্ত হইয়াছিল—মাদামের আজ্ঞা! লুইর বিলাসভবনের বর্ণনা শুনিলে ইন্দ্রপ্রস্থের দৈবশক্তিনির্মিতা পাণ্ডবীয়া পুরীর সঙ্গে তুলনা করা যায়—সেই সকল প্রমোদমন্দিরে যে উৎসব হইত, কিসের সঙ্গে তাহার তুলনা করিব? জলবৎ অর্থব্যয়,—এদিকে রাজকোষ শূন্য! রাজকোষ শূন্য, এবং প্রজাবর্গমধ্যে অন্নাভাবে হাহাকার রব আকাশমধ্যে উঠিতেছিল। রাজকোষ শূন্য—প্রজামধ্যে অন্নাভাব, হাহাকার রব—তবে এ সভাপর্বের রাজসূয়, এ নন্দনকাননে ঐন্দ্র বিলাস—এ সকল অর্থসাধ্য ব্যাপার সম্পন্ন হয় কোথা হইতে? সেই অন্নাভাবপীড়িত প্রজার জীবনোপায় অপহরণ করিয়া। পিষ্টকে পেষণ করিয়া—শুষ্ককে শোষণ করিয়া, দগ্ধকে দাহন করিয়া দুবারি কুলকলঙ্কিনীর অলকদাম রত্নরাজিতে শোভিত হয়। আর বড় মানুষেরা? তাহারা এক কপর্দক রাজকোষে অর্পণ করে না—কেবল রাজপ্রসাদ ভোগ করে। রাজপ্রসাদ অজস্র, অনন্ত অপরিমিত—যে যত পায়, গ্রহণ করে, কেন না, তাহা পিষ্টপেষণলব্ধ। কিন্তু রাজপ্রসাদভোগীরা কপর্দক মাত্র রাজকোষে দেয় না। বড় মানুষে কর দেয় না, ধর্মযাজকেরা কর দেয় না, রাজপুরুষেরা কর দেয় না—কেবল দীন দুঃখী কৃষকেরা কর দেয়। তাহার উপর করসংগ্রাহকদিগের অত্যাচার। মিশালা বলেন, “কর আদায় এক প্রকার প্রণালীবদ্ধ যুদ্ধের ন্যায় ছিল। তাহার দ্বারা দুই লক্ষ নিষ্কর্মা ভূমিকে প্রপীড়িত করিত। এই পঙ্গপালের রাশি, সর্বগ্রাস, সর্বনাশ করিত। এই প্রকারে পরিশোষিত প্রজাদিগের নিকট আরও আদায় করিতে হইলে, সুতরাং নিষ্ঠুর রাজব্যবস্থা, ভয়ঙ্কর দণ্ডবিধি, নাবিক দাসত্ব, ফাঁসিকাঠ, পীড়নযন্ত্র প্রভৃতির আবশ্যক হইল।” রাজকর ইজারা বন্দোবস্ত ছিল; ইজারাদারের এমন অধিকার ছিল যে, শস্ত্রাঘাতাদির দ্বারা রাজস্ব আদায় করে। তাহারা তজ্জন্য প্রজাবধ পর্যন্ত করিত। এক দিকে রমোদ্যান, বনবিহার, নৃত্যগীত, পরস্ত্রীর সহিত প্রণয়, হাস্যপরিহাস, অনন্ত প্রমোদ, চিন্তাশূন্যতা;—আর এক দিকে দারিদ্র্য, অনাহার, পীড়া নিরপরাধে নাবিক দাসত্ব, ফাঁসিকাঠ, প্রাণবধ! পঞ্চদশ লুইর রাজ্যকালে ফ্রান্সদেশে এইরূপ গুরুতর বৈষম্য। এই বৈষম্য কদর্য, অপরিশুদ্ধ রাজশাসনপ্রণালীজনিত। রূসোর গুরুতর প্রহারে সেই রাজ্য ও রাজশাসনপ্রণালী ভগ্নমূল হইল। তাঁহার মানস শিষ্যেরা তাহা চূর্ণীকৃত করিল।\nশাক্যসিংহ এবং যীশুখ্রীষ্ট পবিত্র সত্য কথা জগতে প্রচার করিয়াছিলেন। এজন্য মনুষ্যলোকে তাঁহারা যে দেবতা বলিয়া পূজিত, ইহা যথাযোগ্য। রূসো, তাঁহাদের সমকক্ষ ব্যক্তি নহেন। অবিমিশ্র বিমল সত্যই যে তাহা কর্তৃক ভূমণ্ডলে প্রচারিত হইয়াছিল, এমন নহে। তিনি মহিমাময় লোকহিতকর নৈতিক সত্যের সহিত অনিষ্টকারক মিথ্যা মিশাইয়া, সেই মিশ্র পদার্থকে আপনার অদ্ভুত বাগিন্দ্রজালের গুণে লোকবিমোহিনী শক্তি দিয়া, ফরাসীদিগের হৃদয়াধিকারে প্রেরণ করিয়াছিলেন। একে কথাগুলি কালোপযোগিনী, তাহাতে রূসো বাক্‌শক্তিতে যথার্থ ঐন্দ্রজালিক, তাঁহার প্রেরিত সৎকথানুসারিণী ভ্রান্তিও ফরাসীদিগের জীবনযাত্রার একমাত্র বীজমন্ত্র বলিয়া গৃহীত হইল। সকল ফরাসী তাঁহার মানস শিষ্য হইল। তাহারা সেই শিক্ষার গুণে ফরাসীবিপ্লব উপস্থিত করিল।\nরূসোরও মূল কথা, সাম্য প্রাকৃতিক নিয়ম। স্বাভাবিক অবস্থায় সকল মনুষ্য সমান। সভ্যতার ফলে বৈষম্য জন্মে, কিন্তু বৈষম্য জন্মে বলিয়া, রূসো সভ্যতাকে মনুষ্যজাতির গুরুতর অমঙ্গল বিবেচনা করেন। তিনি ইহাও স্বীকার করেন যে, মনুষ্যে মনুষ্যে নৈসর্গিক বৈষম্য দেখিতে পাওয়া যায়, কিন্তু সেও সভ্যতাও দোষে—সভ্যতাজনিত ভোগাসক্তি পাপানুরক্তি এবং সূক্ষ্মাসূক্ষ্ম বিচারের ফল। অসভ্যাবস্থায় সকল মনুষ্যের সমভাবে শারীরিক পরিশ্রমের আবশ্যক হয়; এজন্য সকলেরই সমভাবে শরীরপুষ্টি হয়; নীরোগ শরীরের ফল নীরোগ মন। যখন মনুষ্যগণ বন্যাবস্থায়, কাননে কাননে মৃগয়া করিয়া বেড়াইত, বৃক্ষতলে বৃক্ষতলে নিদ্রা যাইত—অল্পমাত্র ভাষাশক্তিসম্পন্ন, এজন্য বাগ্বৈদগ্ধ্য জানিত না; যে আকাঙ্ক্ষার নিবৃত্তি নাই, যে লোভের তৃপ্তি নাই, যে বাসনার পূরণ নাই, তাহার কিছুই জানিত না; ইহাকে ভালবাসিব, উহাকে বাসিব না; এ আপন, ও পর, এ স্ত্রী, ও পরস্ত্রী, এ সকল বুঝিত না—সেই অবস্থাকে স্বর্গীয় সুখ মনে করিয়া, মনুষ্যজাতিকে ডাকিয়া বলিয়াছেন, “এই অপূর্ব চিত্র দেখ! ইহার সহিত এখনকার দুঃখপূর্ণ, পাপপূর্ণ সভ্যাবস্থার তুলনা কর!”\nযেই মনুষ্যজন্ম গ্রহণ করে, সেই মনুষ্যমাত্রের সমান—নৈসর্গিক প্রকৃতিতে সমান, এবং সম্পত্তির অধিকারিত্বেও সমান। এই পৃথিবীর ভূমিতে রাজার যে প্রাকৃতিক অধিকার, ভিক্ষুকেরও সেই অধিকার। ভূমি সকলেরই—কাহারও নিজস্ব নহে। যখন বলবানে দুর্বলকে অধিকারচ্যুত করিতে লাগিল, তখনই সমাজ সংস্থাপনের আরম্ভ হইল। সেই অপহরণের স্থায়িত্ববিধানের নাম আইন।\nযে ব্যক্তি সর্বাদৌ, কোন ভূমিখণ্ড চিহ্নিত করিয়া বলিয়াছিল, “ইহা আমার,” সেই সমাজকর্তা। যদি কেহ তাহাকে উঠাইয়া দিয়া বলিত, “এ ব্যক্তি বঞ্চক, তোমরা উহার কথা শুনিও না, বসুন্ধরা কাহারও নহেন; তৎপ্রসূত শস্য সকলেরই।” সে মানবজাতির অশেষ উপকার করিত।\nরূসোর এই সকল কথা অতি ভয়ানক। বল্‌টের শুনিয়া বলিয়াছিলেন, এ সকল বদমায়েসের দর্শনশাস্ত্র। এই সকল কথার অনুবর্তী হইয়া রূসোর মানস শিষ্য প্রুধোঁ বলিয়াছেন যে, অপহরণেরই নাম সম্পত্তি।\nজগদ্বিখ্যাত Le Contrat Social নামক গ্রন্থে রূসো এই সকল মতের কিঞ্চিৎ পরিবর্তন করিয়াছিলেন। সভ্যাবস্থার তাদৃশ দোষকীর্তনে ক্ষান্ত হইয়াছিলেন। বলিয়াছিলেন যে অসভ্যাবস্থায় যেখানে সহজ জ্ঞানে ধর্ম নির্ণীত হয়, সভ্যাবস্থায় তৎপরিবর্তে ন্যায়ানুভাবকতা সন্নিবেশিত হয়। সম্পত্তি সম্বন্ধে তিনি প্রথমাধিকারীকে অধিকারী বলিয়া স্বীকার করেন। কিন্তু অবস্থাবিশেষে মাত্র—প্রথম, যদি ভূমি পূর্বে অধিকৃত হইয়া থাকে; দ্বিতীয়, অধিকারী যদি আত্মভরণপোষণের উপযোগী মাত্র ভূমি অধিকার করে, তাহার অধিক না লয়, তৃতীয় যদি নামমাত্র দখল না লইয়া, কর্ষণাদির দ্বারা দখল লওয়া হয়, তবে অধিকৃত ভূমি অধিকারীর সম্পত্তি। Le Contrat Social গ্রন্থের স্থূলোদ্দেশ্য এই যে, সমাজ সমাজভুক্তদিগের সম্মতিসৃষ্ট। যেমন পাঁচ জন ব্যবসাদার মিলিয়া, পরস্পরে কতকগুলি নিয়মের দ্বারা বদ্ধ হইয়া, একটি জয়েণ্ট স্টক কোম্পানী সৃষ্ট করেন, রূসোর মতে সমাজ, রাজ্য, শাসন, এ সকল সেইরূপে লোকের মঙ্গলার্থ লোকের দ্বারা সৃষ্ট। এ কথার ফল অতি গুরুতর। তোমায় আমায় চুক্তি হইয়াছে যে, তুমি আমার জমী চষিয়া দিবে, আমি তোমাকে খাইতে পরিতে দিব, এবং গৃহে স্থান দিব। তুমি যে দিন আমার ভূমিকর্ষণ বন্ধ করিলে, সেই দিন আমি তোমার গলদেশে হস্তার্পণ করিয়া গৃহ হইতে বাহির করিয়া দিলাম এবং গ্রাসাচ্ছাদন বন্ধ করিলাম। এই কার্য ন্যায়সঙ্গত হইল। তেমনি যদি রাজা প্রজার সম্বন্ধ কেবল চুক্তিমাত্র হয়, তবে প্রজা অত্যাচারী রাজাকে বলিতে পারে, “তুমি চুক্তি ভঙ্গ করিয়াছ। প্রজার মঙ্গল করিবে এই অঙ্গীকারে তুমি রাজা; তোমার কার্য আমাদের মঙ্গল করা, আমাদের কার্য তোমাকে করদান ও তোমার আজ্ঞাপালন। তুমি এখন আর আমাদের মঙ্গল কর না, অতএব আমরাও তোমাকে কর দিব না বা তোমার আজ্ঞাপালন করিব না। তুমি রত্নসিংহাসন হইতে অবতরণ কর।”\nঅতএব যে দিন Le Contrat Social প্রচারিত হইল, সেই দিন ফরাসী রাজার হস্তের রাজদণ্ড ভগ্ন হইল। Le Contrat Social গ্রন্থের চরম ফল ষোড়শ লুইর সিংহাসনচ্যুতি, এবং প্রাণদণ্ড। ফরাসীবিপ্লবে যাহা কিছু ঘটিয়াছিল, তাহার মূল এই গ্রন্থে। সেই যজ্ঞে বেদমন্ত্র, এই গ্রন্থোক্ত বাণী।\nসেই ফরাসীবিপ্লবে, রাজা গেল, রাজকুল গেল, রাজপদ গেল, রাজনাম লুপ্ত হইল; সম্ভ্রান্ত লোকের সম্প্রদায় লুপ্ত হইল; পুরাতন খ্রীষ্টীয় ধর্ম গেল, ধর্মযাজকসম্প্রদায় গেল; মাস, বার প্রভৃতির নাম পর্যন্ত লুপ্ত হইল—অনন্তপ্রবাহিত শোণিতস্রোতে সকল ধুইয়া গেল। কালে আবার সকলই হইল, কিন্তু যাহা ছিল, তাহা আর হইল না। ফ্রান্স নূতন কলেবর প্রাপ্ত হইল। ইউরোপে নূতন সভ্যতার সৃষ্টি হইল—মনুষ্যজাতির স্থায়ী মঙ্গল সিদ্ধ হইল। রূসোর ভ্রান্ত বাক্যে অনন্তকালস্থায়িনী কীর্তি সংস্থাপিতা হইল। কেন না, সেই ভ্রান্ত বাক্য সাম্যাত্মক—সেই ভ্রান্তির কায়া অর্ধেক সত্যে নির্মিত।\nফরাসীবিপ্লব শমিত হইল, তাহার উদ্দেশ্য সিদ্ধ হইল। কিন্তু “ভূমি সাধারণের” এই কথা বলিয়া রূসো যে মহাবৃক্ষের বীজ বপন করিয়াছিলেন, তাহার নিত্য নূতন ফল ফলিতে লাগিল। অদ্যাপি তাহার ফলে ইউরোপ পরিপূর্ণ। “কম্যুনিজম্” সেই বৃক্ষের ফল! “ইণ্টারন্যাশনল” সেই বৃক্ষের ফল। এ সকলের যৎকিঞ্চিৎ পরিচয় দিব।\nএ দেশে এবং অন্য দেশে সচরাচর সম্পত্তি ব্যক্তিবিশেষের। আমার বাড়ী, তোমার ভূমি, তাহার বৃক্ষ। কিন্তু ইহা ভিন্ন আর কোন প্রকার সম্পত্তি হইতে পারে না, এমত নহে। ব্যক্তিবিশেষের সম্পত্তি না হইয়া, সর্বলোকসাধারণের সম্পত্তি হইতে পারে। এই সর্বলোকপালিকা বসুন্ধরা কাহারও একার জন্য সৃষ্ট হয় নাই বা দশ পনের জন ভূম্যধিকারী জন্য সৃষ্ট হয় নাই। অতএব ভূমির উপর সকলেরই সমান অধিকার থাকা কর্তব্য। সর্ববিঘ্নবিনাশিনী বাক্‌শক্তির বলে, এই কথা রূসো পৃথিবীর মধ্য আদৃতা করাইয়াছিলেন। ক্রমে বিজ্ঞ, বিবেচক, পণ্ডিতেরা সেই ভিত্তির উপর সম্পত্তিমাত্রেরই সাধারণতা স্থাপন করিবার মত সকল প্রচার করিতে লাগিলেন।\nপ্রথম মত এই যে, ভূমি এবং মূলধন, যাহার দ্বারা অন্য ধনের উৎপত্তি হইবে, তাহা সামাজিক সর্বলোকের সাধারণ সম্পত্তি হউক। যাহা উৎপন্ন হইবে, তাহা সর্বলোকে সমভাগে বন্টন করিয়া লউক। ইহাতে বড় লোক ছোট লোক কোন প্রভেদ রহিল না; সকলেই সমান ভাবে পরিশ্রম করিবে। সকলেই সমান ভাগে ধনের অধিকারী। ইহাই প্রকৃত কম্যুনিজম। ইহার প্রচারকর্তা ওয়েন, লুই ব্লাং, এবং কাবে। কিন্তু সাধারণ কম্যুনিষ্ট, বহুশ্রমী এবং অল্পশ্রমী, কর্মিষ্ঠ এবং অকর্মিষ্ঠ, সকলকেই যেরূপ ধনের সমানভাগী করিতে চাহেন, লুই ব্লাং সে মতাবলম্বী নহেন। তিনি বলেন, শ্রমানুসারে ধনের ভাগ হওয়া কর্তব্য। যে মত সেণ্টসাইমনিজম্ বলিয়া বিখ্যাত, তাহার অভিপ্রায় এই যে, সকলেই যে সমভাবে ধনভোগী হইবে বা সকলেই এক প্রকার পরিশ্রম করিবে বা সকলেই সমান পরিশ্রম করিবে এমত নহে। যে যেমন পরিশ্রমের উপযুক্ত ও যে যে কার্যের উপযুক্ত, সে তেমনি পরিশ্রম করিবে ও সেইরূপ কার্যে নিযুক্ত হইবে। কার্যের গুরুত্ব, এবং কর্মকারকের গুণানুসারে বেতন প্রদত্ত হইবে। যে যাহার যোগ্য, তাহাতে তাহাকে নিযুক্ত করিবার জন্য, যে প্রকারে পুরস্কৃত হইবে তাহা নিরূপণ এবং সর্বপ্রকার তত্ত্বাবধারণ জন্য কতকগুলিন কর্তৃপক্ষ থাকিবেন। ভূমি ও ধনোৎপাদক সামগ্রী সকল সাধারণের। ইত্যাদি।\nফুরীরিজম্ আর এক প্রকার সাধারণ সম্পত্তির পক্ষতা। কিন্তু এ সম্প্রদায়ের এমন মত নহে যে, ব্যক্তিবিশেষের সম্পত্তি থাকিতে পারিবে না। সম্পত্তির বৈশেষিকতা, এবং উত্তরাধিকারিতাও ইহাদের অনুমত। ইঁহারা বলেন যে, দুই সহস্র বা তদ্রূপ সংখ্যক লোক একতন্ত্র হইয়া ধনোৎপাদন করিবে। এইরূপ পৃথক্ পৃথক্ সম্প্রদায়ের দ্বারা ধনোৎপত্তি হইতে থাকিবে। তাহারা আপনাদিগের কর্তৃপক্ষ আপনারা মনোনীত করিবে। মূলধনের পার্থক্য থাকিবে। উৎপন্ন ধনের মধ্য হইতে প্রথমে কিয়দংশ সমভাবে সকলকে বিতরিত হইবে। যে শ্রমে অপারগ, সেও তাহা পাইবে। যাহা অবশিষ্ট থাকিবে, শ্রমকারী, মূলধনাধিকারী, এবং কর্মনিপুণদিগের মধ্যে কোন নিয়মিত পরিমাণে তাহা বিভক্ত হইবে। যে যেমন গুণবান্, সে তদুপযুক্ত পাইবে। ইত্যাদি।\nভূসম্পত্তির উত্তরাধিকারিত্ব সম্বন্ধে মৃত মহাত্মা জন স্টুয়ার্ট মিল্ যাহা বলিয়াছেন, তাহারও উল্লেখ করা আবশ্যক, কেন না, তাহাও সাম্যতত্ত্বের অন্তর্গত। যিনি উপার্জনকর্তা, উপার্জিত সম্পত্তিতে তাঁহার যে সম্পূর্ণ অধিকার, ইহা মিল্ স্বীকার করেন। যে যাহা আপন পরিশ্রমে বা গুণে উপার্জন করিয়াছেন, তাহা অপর্যাপ্ত হইলেও তাহার যাবজ্জীবন ভোগ্য এবং তাহার জীবনান্তেও যাহাকে ইচ্ছা, তাহাকে দিয়া যাইবার তাহার অধিকার আছে। কিন্তু যদি আপন জীবনান্তে সে কাহাকেও না দিয়া যায়, তবে তাহার ত্যক্ত সম্পত্তি একা ভোগ করিবার অধিকার কাহারও নাই। রাম যে সম্পত্তি উপার্জন করিয়াছে, তাহাতে দশ সহস্র লোক প্রতিপালিত হইতে পারে; কিন্তু রাম উপার্জন করিয়াছে বলিয়া সে নয় সহস্র নয় শত নিরানব্বই জনকে বঞ্চিত করিয়া, একা ভোগের অধিকারী বটে। জীবনান্তে স্বেচ্ছাক্রমে আপনার পুত্রকে বা অপরকে তাহাতে স্বত্ববান্ করিবারও তাহার অধিকার আছে। কিন্তু সে যদি কাহাকেও দিয়া না গেল, তবে কেবল ব্যবস্থার বলে, তাহার পুত্রও কেন একা অধিকারী হয়? অধিকার উপার্জন কর্তার, তাহার পুত্রের নহে। যেখানে অধিকারী বলিয়া যায় নাই যে, আমার পুত্র সকল ভোগ করিবে, সেখানে পুত্র অধিকারী নহে, সামাজিক লোক সকলেই সমান ভাবে অধিকারী।\nতবে পিতা পুত্রকে এই দুঃখময় সংসারে আনিয়াছেন, এজন্য যাহাতে সে কষ্ট না পায়, সুশিক্ষিত হইয়া, অভাবাপন্ন না হইয়া, যাহাতে সে সুখে জীবনযাত্রা নির্বাহ করিতে পারে, পিতার এরূপ উপায় করিয়া যাওয়া কর্তব্য। পিতৃসম্পত্তির যে অংশ রাখিলে এই উদ্দেশ্য সিদ্ধ হয়, পুত্রের তাহা বিনা দানেও প্রাপ্য। কিন্তু তদধিক এক কড়াও তাহার প্রাপ্য নহে। মিল্ বলেন, জারজ পুত্রের অপেক্ষা অন্য পুত্রের কিছুমাত্র অধিকার নাই,—উভয়েই কেবল আত্মরক্ষার উপায়ের অধিকারী। কিন্তু এরূপ যাহা কিছু অধিকার, তাহা সন্তানের। পুত্রের অবর্তমানে জ্ঞাতি প্রভৃতি মৃতের সর্বসম্পত্তিতে একাধিকারী হওয়ার কিছুমাত্র ন্যায়সঙ্গত কারণ নাই। যাহার সন্তান আছে, তাহার ত্যক্ত সম্পত্তি হইতে সন্তানের আবশ্যকীয় ধন রাখিয়া, অবশিষ্ট জনসাধারণের অধিকার হওয়া কর্তব্য। যাহার সন্তান নাই, তাহার সমুদায় সম্পত্তিতেই জনসাধারণের অধিকার হওয়া কর্তব্য। বাস্তবিক উত্তরাধিকারিত্বসম্বন্ধে ন্যায়ানুযায়ী ব্যবস্থা পৃথিবীর কোন রাজ্যে এ পর্যন্ত হয় নাই। বিলাতী ব্যবস্থার অপেক্ষা, আমাদের ধর্মশাস্ত্র কিছু ভাল; হিন্দুধর্মশাস্ত্র অপেক্ষা সরা আরও ভাল। কিন্তু সকলই অন্যায়পূর্ণ। এক্ষণে এ সকল কথা অধিকাংশের অগ্রাহ্য, এবং মূর্খের নিকট হাস্যের কারণ। কিন্তু একদিন এইরূপ বিধি পৃথিবীর সর্বত্র চলিবে।\nসাম্যতত্ত্বের শেষাংশও এই চিরস্মরণীয় মহাত্মার প্রচারিত। স্ত্রী পুরুষে সমান। এক্ষণে সুশিক্ষায়, বিজ্ঞানে, রাজকার্যে বিবিধ ব্যবসায়ে একা পুরুষেই অধিকারী—স্ত্রীলোক অনধিকারিণী থাকিবে কেন? মিল্ বলেন, নারীজাতিও এ সকলের অধিকারী। তাহারা যে পারিবে না, উপযুক্ত নহে, এ সকল চিরপ্রচলিত লৌকিক ভ্রান্তি মাত্র। মিলের এ মত ইউরোপে গ্রাহ্য হইয়া, ফলে পরিণত হইতেছে। আমাদিগের দেশে এ সকল কথা প্রচারিত হইবার এখনও অনেক বিলম্ব আছে।\nসাম্যতত্ত্বসম্বন্ধে সার কথা পুনর্বার উক্ত করিতে হইল। মনুষ্যে মনুষ্যে সমান। কিন্তু এ কথার এমত উদ্দেশ্য নহে যে, সকল অবস্থার সকল মনুষ্যই, সকল অবস্থার সকল মনুষ্যের সঙ্গে সমান। নৈসর্গিক তারতম্য আছে; কেহ দুর্বল, কেহ বলিষ্ঠ; কেহ বুদ্ধিমান্ এবং বলিষ্ঠ, সে আজ্ঞাদাতা; যে বুদ্ধিহীন এবং দুর্বল, সে আজ্ঞাকারী অবশ্য হইবে। রূসোও এ কথা স্বীকার করিয়াছেন। কিন্তু সাম্যতত্ত্বের তাৎপর্য এই যে, সামাজিক বৈষম্য, নৈসর্গিক বৈষম্যের ফল, তাহার অতিরিক্ত বৈষম্য ন্যায়বিরুদ্ধ, এবং মনুষ্যজাতির অনিষ্টকর। যে সকল রাজনৈতিক ও সামাজিক ব্যবস্থা প্রচলিত আছে, তাহার অনেকগুলি এইরূপ অপ্রাকৃত বৈষম্যের কারণ। সেই ব্যবস্থাগুলির সংশোধন না হইলে, মনুষ্যজাতির প্রকৃত উন্নতি নাই। মিল্ এক স্থানে বলিয়াছেন, এক্ষণকার যত সুব্যবস্থা, তাহা পূর্বতন কুব্যবহারসংশোধক মাত্র। ইহা সত্য কথা। কিন্তু সম্পূর্ণ সংশোধন কালসাপেক্ষ। তাই বলিয়া কেহ না মনে না করেন যে, আমি জন্মগুণে বড় লোক হইয়াছি, অন্যে জন্মগুণে ছোট লোক হইয়াছে। তুমি যে উচ্চ কুলে জন্মিয়াছ, সে তোমার কোন গুণে নহে; অন্য যে নীচ কুলে জন্মিয়াছে, সে তাহার দোষে নহে। অতএব পৃথিবীর সুখে তোমার যে অধিকার, নীচকুলোৎপন্নেরও সেই অধিকার। তাহার সুখের বিঘ্নকারী হইও না; মনে থাকে যেন যে, সেও তোমার ভাই—তোমার সমকক্ষ। যিনি ন্যায়—বিরুদ্ধ আইনের দোষে পিতৃসম্পত্তি প্রাপ্ত হইয়াছেন বলিয়া, দোর্দণ্ড প্রচণ্ড প্রতাপান্বিত মহারাজাধিরাজ প্রভৃতি উপাধি ধারণ করেন, তাঁহারও যেন স্মরণ থাকে যে, বঙ্গদেশের কৃষক পরাণ মণ্ডল তাঁহার সমকক্ষ, এবং তাঁহার ভ্রাতা। জন্ম, দোষগুণের অধীন নহে। তাহার অন্য কোন দোষ নাই। যে সম্পত্তি তিনি একা ভোগ করিতেছেন, পরাণ মণ্ডলও তাহার ন্যায়সঙ্গত অধিকারী।


Digital Literacy programme should be started to protect people from fake news - Anandabazar\nDigital Literacy programme should be started to protect people from fake news\nকোন খবর সত্যি, আর কোনটা মিথ্যে, নিজেদেরই বুঝতে হবে\n০৯ মার্চ ২০২০ ০০:৩৬\nসাতসকালে মেসেজটি পেয়ে একটু চমকেই উঠেছিলাম। ‘দিল্লি নির্বাচনে বিজেপি প্রথম ডিপফেক প্রযুক্তি ব্যবহার করল।’ ভারতে রাজনৈতিক প্রচারে এই প্রযুক্তির ব্যবহার এর আগে কখনও হয়নি। দিল্লি বিজেপি তাদের রাজ্য সভাপতি মনোজ তিওয়ারির একটি ভিডিয়ো তৈরি করেছিল। তাতে দেখা যাচ্ছে, মনোজ হরিয়ানভি ও ইংরেজিতে দিল্লির ভোটারদের কাছে ভোট চাইছেন। মনোজ নিজে হরিয়ানভিতে কথা বলেন না। ওই ভিডিয়োটিতে তাঁর ঠোঁট নড়া, গলার শব্দ ও মুখের অভিব্যক্তি প্রযুক্তির সাহায্যে বসানো হয়েছে। ভিডিয়োটিতে তাঁর মুখ আসল হলেও কণ্ঠ ও ঠোঁট নড়া ‘ফেক’ বা নকল। পরিভাষায় ডিপফেক। কিন্তু দেখে মনে হবে না যে এটি নকল।\n‘ডিপ লার্নিং’ প্রযুক্তি ব্যবহার করে যে ‘ফেক’ ভিডিয়ো তৈরি করা হচ্ছে সেটাই ‘ডিপফেক’। এই প্রযুক্তি ব্যক্তির মুখের অভিব্যক্তি খুব খুঁটিয়ে পড়ে ফেলতে পারে। গলার আওয়াজ বুঝে নিতে পারে। তার পর সেই বিশ্লেষণের ফসল অন্যের মুখের উপর বসিয়ে দিতে পারে। বছরখানেক আগে ফেসবুকে ‘ফেসঅ্যাপ’ বলে একটি অ্যাপ খুব জনপ্রিয় হয়। আপনাকে বার্ধক্যে কেমন লাগবে, তা কয়েক মুহূর্তে দেখিয়ে দিচ্ছিল অ্যাপটি। বলিরেখা, পাতলা কাঁচা-পাকা চুল বা গোঁফ নিয়ে ফুটে উঠছিল আপনার বুড়ো বয়সের কাল্পনিক ছবি। ছবিটি আপনারই। কিন্তু নকল। এই ডিপ লার্নিং প্রযুক্তি ব্যবহার করেই আপনার ছবি থেকে মুখের সমস্ত রেখা, অভিব্যক্তি নিমেষে পড়ে নিচ্ছিল ‘ফেসঅ্যাপ’, বানিয়ে দিচ্ছিল নকল ছবি। হলিউডে শার্লক হোমস-খ্যাত পিটার কুসিং বা অলিভার রিডের মতো অভিনেতা মারা যাওয়ার পর এই প্রযুক্তি ব্যবহার করে তাঁদের অসম্পূর্ণ সিনেমা শেষ করা হয়েছে। নীল ছবিতে বা পর্ন ইন্ডাস্ট্রিতে এই প্রযুক্তির আকছার ব্যবহার হচ্ছে। সেলেব্রিটিদের মুখ ও কণ্ঠস্বর হুবহু বসে যাচ্ছে অন্য কারও শরীরে। প্রাক্তন মার্কিন প্রেসিডেন্ট বারাক ওবামার এক ডিপফেক ভিডিয়ো সাড়া ফেলেছিল। ফেসবুকের প্রধান মার্ক জ়াকারবার্গও শিকার হয়েছেন ডিপফেকের। শিকার হয়েছিলেন ভারতীয় সাংবাদিক রানা আইয়ুবও। গত বছর জুন মাসে একটি ভিডিয়ো ভাইরাল হয়, যাতে দেখা যাচ্ছিল মুসলিম সম্প্রদায়ের কিছু মানুষ নরেন্দ্র মোদী, শিবসেনা ও বজরং দলের বিরুদ্ধে স্লোগান দিচ্ছে। হাতে তরোয়াল। ভিডিয়োটি আগরার বলে দাবি করা হয়েছিল। কিন্তু ভিডিয়োটি আসলে ছিল বিহারের গোপালগঞ্জের, ২০১৪ সালে তোলা, আর তার পিছনের শব্দ ২০১৭ সালে রাজস্থানের উদয়পুরের একটি প্রতিবাদ মিছিলের। দু’টিকে জুড়ে ভিডিয়োটি ভাইরাল করা হয়েছিল। ভারতে রাজনৈতিক দলের প্রচারে সরাসরি ডিপফেকের ব্যবহার এই প্রথম।\nমনোজ তিওয়ারির ভিডিয়োটির খবর সংবাদমাধ্যমে আসতেই দিল্লি বিজেপির আইটি সেলের মুখপাত্র নীলকান্ত বক্সি দাবি করেছেন, এটি আমজনতার জন্য ব্যবহার করা হয়নি— মণ্ডল স্তর পর্যন্ত দলের ৫৮০০টি অভ্যন্তরীণ হোয়াটসঅ্যাপ গ্রুপে এটি পরীক্ষা করার জন্য পাঠানো হয়েছিল। তাও প্রচারের শেষ দিনে। খুব পরিকল্পনা করে নাকি এটি বানানো হয়নি। যদিও, তাঁর কথার সম্পূর্ণ উল্টো খবরও সংবাদমাধ্যমে এসেছে।\n৫৮০০ হোয়াটসঅ্যাপ গ্রুপের সদস্যসংখ্যা কম নয়। কত জন এটিকে মনোজ তিওয়ারির সত্যিকারের গলা ও কথা বলে ভেবেছেন, তার হিসেব নেই। এক বিশেষ গোষ্ঠীর দিকে নজর রেখে ভিডিয়োটি বানানো হয়েছিল। তাঁদের মধ্যে কত জন ‘মনোজ তিওয়ারি আমাদের ভাষা জানেন’ ভেবে আহ্লাদিত হলেন ও ‘কমল’-এ বোতাম টিপেছিলেন, তার হিসেবও নেই। এই মুহূর্তে অবশ্য তার চেয়েও বড় প্রশ্ন: তবে কি ভারতীয় রাজনীতিতে এ বার ‘ডিপফেক’-এর বহুল ব্যবহার শুরু হয়ে যাবে?\nভুয়ো খবরের ধাক্কায় দাঙ্গা হচ্ছে, বিভেদ সৃষ্টি হচ্ছে মানুষে মানুষে। মেরুকরণ তীব্র হচ্ছে। এর মধ্যে ব্যাপক হারে নকল ভিডিয়ো আসলের মতো করে তৈরি হতে থাকলে কেলেঙ্কারি! এমনিতেই আসল আর নকল খবর বা ছবির ফারাক সাধারণ মানুষ করতে পারেন না। ডিপফেক ভিডিয়ো বোঝা আরও কঠিন। এমন যদি ভেবে থাকেন এই প্রযুক্তি শুধু বড় রাজনৈতিক দলগুলি ব্যবহার করতে পারে বা বড় প্রযুক্তি কোম্পানি এই ভিডিয়ো বানাতে পারে, তবে ভুল ভাবছেন। সাধারণ মানুষের মধ্যে যিনি একটু প্রযুক্তির চর্চা করেন, তিনি বিভিন্ন অ্যাপের সাহায্যে ডিপফেক ভিডিয়ো বানিয়ে ফেলতে পারেন।\nফেসবুক খুললে আপনার ওয়ালে কী দেখবেন, সেটা বহুলাংশে নির্ভর করে ‘অ্যালগোরিদম’-এর ওপর। সাধারণত, আপনি যে রকম কথা লেখেন, যে ছবি বা খবর শেয়ার করেন, ফেসবুকও আপনাকে তেমন লেখা, খবর বা ছবিই দেখাতে থাকে। ফলে, উল্টো দিকে কোন ধরনের আলোচনা হচ্ছে, তার হদিস আমরা সোশ্যাল মিডিয়ায় সচরাচর পাই না। ওই ছোট বৃত্তেই ঘুরপাক খেতে থাকি ও সেটাকেই বৃহত্তর সমাজ ভেবে ভুল করি। আর হোয়াটসঅ্যাপের মতো ‘বদ্ধ সামাজিক মাধ্যম’ হলে তো আর কথাই নেই। এ থেকেই মেরুকরণ তীব্র হয়। মানুষ ‘কুয়োর ব্যাঙ’ হয়ে যায়। ফেক নিউজ় রমরমিয়ে চলে। এমআইটির ডেভিড র‌্যান্ড ও কানাডার ইউনিভার্সিটি অব রেগিনা-র গর্ডন পেনিকুকের মতো গবেষকেরা বলছেন, সোশ্যাল মিডিয়ার ব্যাপক ব্যবহারে মগজ অলস হয়ে যাচ্ছে। মানুষ আর চিন্তাভাবনা, যুক্তি তর্ক দিয়ে কোনও খবরের বা বার্তার বিচার করতে চাইছে না। এই ভয়ঙ্কর পরিস্থিতিতে আমজনতার বিশ্লেষণী মগজাস্ত্রে শান দেওয়া খুব জরুরি। নয়তো শুধু অক্ষর, ছবি ও কিছু অপ্রাসঙ্গিক ভিডিয়োর মাধ্যমে যে ভাবে ভুয়ো খবর আমাদের দুনিয়াকে নাকানিচোবানি খাওয়াচ্ছে, ডিপফেকের ব্যবহার তাকে চরম নৈরাজ্যের দিকে নিয়ে যাবে।\nএই অবস্থা থেকে বাঁচার জন্য আইন হতেই পারে। সংবাদমাধ্যম আরও দায়িত্বশীল হয়ে কাজ করতেই পারে। কিন্তু আমজনতার জন্য একটা বড় মাপের ডিজিটাল মিডিয়া সাক্ষরতা অভিযান খুব দরকারি। শুধুমাত্র কম্পিউটার বা স্মার্টফোন ব্যবহার, ডিজিটাল মাধ্যমে টাকা পয়সা লেনদেন করতে জানা মানেই ‘ডিজিটাল সাক্ষরতা’ নয়। ডিজিটাল মাধ্যমে তথ্য কী ভাবে পেতে হয়, তা কী ভাবে বিশ্লেষণ করে বুঝতে হয়, সেটার সব দিক পর্যালোচনা করে কী ভাবে ডিজিটাল মাধ্যমে একটি বার্তা তৈরি করতে হয়— এই পুরো প্রক্রিয়া সম্বন্ধে কেউ যদি প্রশিক্ষিত হন, তবেই তাঁকে ‘ডিজিটাল সাক্ষর’ বলা চলে। অর্থাৎ হোয়াটসঅ্যাপে মেসেজ এলে তা খুলে দেখা, বার্তাটি কী ভাবে তৈরি হয়েছে তা বোঝা, তার পর্যালোচনা করা, সেটি ঠিক না ভুল, না আধা ঠিক, তা নিয়ে ভাবা, সেই অনুযায়ী একটি নতুন মেসেজ তৈরির প্রশিক্ষণ। ডিজিটাল বার্তা কী ভাবে তৈরি হয়, সেটা জানাও ডিজিটাল সাক্ষরতার উদ্দেশ্য।\nনর্থ-ইস্টার্ন ইউনিভার্সিটির স্কুল অব ল-এর অধ্যাপক জেসিকা সিলভি ও উড্রো হার্টজগ লিখছেন, এখন মানুষের বিশ্লেষণী মনকে জাগিয়ে তুলতে হবে। যাঁরা সংবাদ পড়ছেন বা দেখছেন, তাঁদের আরও কৌতূহলী করে তুলতে হবে। ডিজিটাল সংবাদের গ্রাহকেরা যেন নিজেদের মধ্যে আরও গভীর সমন্বয় গড়ে তুলে নিজেদের মধ্যে কথাবার্তা চালান। আরও ভাবনাচিন্তা করেন। কোনও খবরের বা তথ্যের ব্যাপারে আর একটু সন্দিহান হন। সত্যতা যাচাই করার ব্যাপারে সবাই মিলে উদ্যোগী হন। আর এই ব্যাপারে শিক্ষার মাধ্যমেই ডিজিটাল যুগের বিপদকে মোকাবিলা করা সম্ভব।\nমিডিয়া সাক্ষরতার ব্যাপারে বিচ্ছিন্ন ভাবে কিছু উদ্যোগ ভারতে করা হয়েছে কখনও কখনও। কোনও প্রকল্পই বেশি দূর এগোয়নি। ভারতে ভাষার ও শিক্ষার স্তরের বিভিন্নতা সেই সব উদ্যোগে বাধার সৃষ্টি করেছে। মিডিয়া সাক্ষরতার অঙ্গ হিসেবেই ডিজিটাল সাক্ষরতাকে দেখা দরকার, তা হওয়া উচিত বিভিন্ন স্তরে। সাংবাদিকদের প্রশিক্ষণ খুবই জরুরি। কোন খবর বেছে নিতে হবে বা কী ভাবে পরখ করে নিতে হবে, তা শেখা কর্তব্য। অনেক সংবাদমাধ্যম নিজেদের ‘ফ্যাক্ট চেকিং’ টিম বানিয়েছে। কেউ কেউ স্বাধীন ভাবে ভুয়ো খবরের সত্যতা যাচাই করছেন, তার জন্য আলাদা ওয়েবসাইট বানিয়েছেন। কিন্তু এঁরা দিনে ১০০টি ভুয়ো খবরের সত্যতা যাচাই করতে করতে এক লক্ষ ভুয়ো খবর আমজনতার কাছে পৌঁছে যাচ্ছে। ভুয়ো খবরের সংখ্যা ও গতিবেগ এবং রাজনৈতিক ও অন্যান্য দুরভিসন্ধির সঙ্গে সংবাদমাধ্যম পাল্লা দিতে পারবে না।\nতাই সংবাদ যাঁরা পড়ছেন বা সোশ্যাল মিডিয়া যাঁরা ব্যবহার করছেন, সেখানকার খবর শেয়ার করছেন বন্ধুবান্ধব, আত্মীয়স্বজনদের সঙ্গে, তাঁদের কাছে ডিজিটাল সাক্ষরতাকে নিয়ে যাওয়া আশু কর্তব্য। আশির দশকে যে ভাবে পাড়ায় পাড়ায় সাক্ষরতা অভিযান চলেছিল, সে ভাবেই স্কুলে, কলেজে, ক্লাবে ডিজিটাল সাক্ষরতা অভিযান শুরু হোক। আমজনতা বুঝুক আসল ও নকল তথ্য, ভিডিয়ো, ছবির ফারাক। ভাবতে শুরু করুক তারা।\nভারতীয় জনসঞ্চার সংস্থান, ঢেঙ্কানল\nDeepfake Synthetic Media Delhi Election 2020 Fake Video Deep Learning Fake News Social Media Digital Literacy


দক্ষিণ এশিয়ায় শ্রেষ্ঠত্বের স্বপ্নে বিরাট ধাক্কা জাতীয় ফুটবল দলের! | Current News\nদক্ষিণ এশিয়ায় শ্রেষ্ঠত্বের স্বপ্নে বিরাট ধাক্কা জাতীয় ফুটবল দলের!\nপ্রকাশের সময়: ৫:৪০ অপরাহ্ণ - বৃহস্পতিবার | আগস্ট ৩০, ২০১৮\nখেলাধূলা / দেশের ফুটবল / শিরোনাম / স্পটলাইট |\nবাংলাদেশ জাতীয় ফুটবল দলের যেন হঠাৎ করেই ছন্দপতন। এশিয়ান গেমসে কাতারকে হারিয়ে প্রথমবারের মতো নকআউট পর্বে ওঠার পর প্রত্যাশাটা যেভাবে ফুলেফেঁপে উঠেছিল- শ্রীলংকার কাছে হঠাৎ হেরেই তা চুপসে গেছে। শ্রীলংকার মতো দলের সাথে নিজেদের বাজে খেলাটা খেলে সাফ সুজুকি কাপ শুরুর মাত্র ৬দিন আগেই এমন হার দক্ষিণ এশিয়ায় বাংলাদেশ জাতীয় ফুটবল দলের শ্রেষ্ঠত্ব ফিরে পাওয়ার স্বপ্নে যেন রীতিমত একটা বড় ধাক্কাই বটে।\nশ্রীলংকার বিরুদ্ধের প্রস্তুতি ম্যাচটি ফিফার স্বীকৃতি পাওয়ায় অনেকখানি গুরুত্ব পেয়েছিল; কিন্তু ঢাকায় ফিরে জাতীয় দলের কোচ জেমি ডে ঘোষণা দিলেন, ইতিহাস গড়া খেলোয়াড়দের বাইরে রেখেই শ্রীলংকার বিরুদ্ধে দল সাজাবেন তিনি। পারফরম্যান্স অনুযায়ী নেতিয়ে পড়াদের তিনি ঘষামাজা করবেন নীলফামারীতে। আর এটা করতে গিয়ে তিনি এমন ৩ জন ফুটবলারকে খেলতে পাঠালেন যারা তার ২৭ জনের দলেই ছিলেন না!\nসাফ সুজকি কাপ ও বঙ্গবন্ধু গোল্ডকাপ সামনে রেখে দলের যথাযথ প্রস্তুতিতে বাংলাদেশ ফুটবল ফেডারেশন কোন ঘাটতি রাখেনি। কাতারে ও দক্ষিণ কোরিয়ায় ক্যাম্প করিয়ে ফুটবলারদের ইন্দোনেশিয়া পাঠিয়েছিল বাফুফে। এমনকি এশিয়ান গেমসের দলের বাইরে থাকা ৭ ফুটবলারকেও বাফুফে নিজেদের খরচে ইন্দোনেশিয়া পাঠিয়েছিল প্রস্তুতির সুবিধার্থে।\nযাদের প্রস্তুত করতে বাফুফের এত অর্থ ব্যয়, তাদের বাইরে থাকা ৩ জন হঠাৎ করেই ঢুকে পড়লেন শ্রীলংকার বিপক্ষে ম্যাচে। শুরু থেকে শেষ পর্যন্ত খেলা গোলরক্ষক শহিদুল আলম সোহেলের ভুলেই গোল খেয়ে হারলো বাংলাদেশ। পুরো ম্যাচেই কোচ গোলপোস্টের নিচে রাখলেন আবাহনীর এ গোলরক্ষককে।\nদ্বিতীয়ার্ধের পুরো সময় কোচ খেলালেন ক্যাম্পের বাইরে থাকা মিডফিল্ডার জুয়েল রানাকে। গত মৌসুমে জুয়েল আবাহনী ছেড়ে যোগ দিয়েছিলেন সাইফ স্পোর্টিং ক্লাবে। শোনা যাচ্ছে, এবার তিনি ফিরছেন তার পুরোনো ক্লাবে।\nআবাহনীর স্ট্রাইকার নাবীব নেওয়াজ জীবনকে কোচ মাঠে নামিয়েছিলেন দ্বিতীয়ার্ধের মাঝামাঝিতে। জুয়েল-জীবনের যে ফিটনেসে ঘাটতি তা বোঝা গেছে মাঠেই। আবাহনীর এই ৩ খেলোয়াড় ২৭ জনের মধ্যে না থাকার পরও কেন কোচ হুট করে তাদের জাতীয় দলে খেলিয়ে দিলেন, তা নিয়ে তৈরি হয়েছে বিতর্ক। প্রশ্ন উঠেছে আবাহনীর খেলোয়াড়দের প্রাক-মৌসুম প্রস্তুতির সুবিধা দিতেই এমন করেছে কিনা টিম ম্যানেজমেন্ট?\nকোচ জেমি ডে প্রথম বলেছিলেন, এশিয়ান গেমসের নিয়মিত একাদশের সবাইকে বিশ্রাম দিয়ে সিনিয়রদের পরীক্ষা নেবেন। পরীক্ষা নিয়ে দেখলেন তার তরুণরাই ভালো। তরুণদের নিয়ে প্রায় ১০০ ধাপ এগিয়ে থাকা কাতারকে হারানো গেলেও সিনিয়রদের দিয়ে পারা গেলো না র্যাংকিংয়ে পিছিয়ে থাকা দল শ্রীলংকাকে হারানো।\nনীলফামারীর মানুষ আকণ্ঠ সমর্থন দিয়েছে জাতীয় দলকে। প্রচন্ড গরম উপেক্ষা করে গ্যালারিতে এসে তারা গলা ফাটিয়ে উৎসাহ দিয়ে গেছেন ফুটবলরাদের। কিন্তু যাদের উৎসাহ দিয়েছেন তাদের মধ্যে কিছু থাকলে তো?\nলংকার কোচ নিজাম আলী বাংলাদেশের ফুটবলারদের নাড়ি-নক্ষত্র চেনেন। তিনি বাংলাদেশকে খেলতে দিয়েছেন শুধু মাঝমাঠেই। তাতে বল পজিশনে বাংলাদেশ এগিয়েও ছিল; কিন্তু বাংলাদেশের ফরোয়ার্ডরা একবারের জন্যও পরীক্ষা নিতে পারেননি লংকান গোলরক্ষকের। বাংলাদেশের আক্রমণগুলো সীমাবদ্ধ ছিল দুই উইং দিয়ে কিছু উদ্দেশ্যহীন ক্রসের মধ্যে।\nকোনো সাফ চ্যাম্পিয়নশিপের আগে এত ভালো প্রস্তুতির সুযোগ পাননি বাংলাদেশ দলের ফুটবলাররা। দীর্ঘ অনুশীলন করার ফলটা অনূর্ধ্ব-২৩ দল দিয়েছে এশিয়ান গেমসে; কিন্তু পুরোনোদের মধ্যে থেকে মুক্তা খুঁজতে গিয়েই যেন গোলমালটা বাধিয়ে দিয়েছেন কোচ। এতদিন অনুশীলনের করানোর পরও সাফের দল তৈরি নিয়ে পরীক্ষা-নীরিক্ষা চালাচ্ছেন জেমি ডে। দলে থাকবেন কী থাকবেন না- এমন একটা শঙ্কা-আতঙ্ক তিনি জিইয়ে রেখেছেন খেলোয়াড়দের মধ্যে।


আজকের বাজার » বিনোদন » সাহিত্য-সংস্কৃতি » বঙ্গবন্ধুকে নিয়ে পররাষ্ট্রমন্ত্রী সম্পাদিত বইয়ের মোড়ক উন্মোচন\nআজকের বাজার | ফেব্রুয়ারি ২৪, ২০২০ ৪:২৩\nজাতির পিতা বঙ্গবন্ধু শেখ মুজিবুর রহমানের ভাষণ নিয়ে পররাষ্ট্রমন্ত্রী ড. একে আবদুল মোমেন সম্পাদিত বইয়ের মোড়ক উন্মোচন করেছেন প্রধানমন্ত্রী শেখ হাসিনা।\nসোমবার, ২৪ ফেব্রুয়ারি নিজ কার্যালয়ে মন্ত্রিপরিষদের বৈঠক শেষে ‘ভাষণসমগ্র, শেখ মুজিবুর রহমান’ শীর্ষক বইটির মোড়ক উন্মোচন করেন তিনি।\nএতে বঙ্গবন্ধুর দেয়া ১৯৫৫ থেকে ১৯৭৫ সাল পর্যন্ত ১১৮টি ভাষণ লিপিবদ্ধ করা হয়েছে। এর ভূমিকা লিখেছেন প্রধানমন্ত্রী শেখ হাসিনা। চারুলিপি প্রকাশন থেকে প্রকাশিত বইটির প্রকাশক হুমায়ুন কবির।\nবইয়ের ভূমিকাতে শেখ হাসিনা উল্লেখ করেন যে বিশ্বের বিখ্যাত যত ভাষণ বিশ্বনেতারা দিয়েছেন, সবই ছিল লিখিত, পূর্ব প্রস্তুতকৃত ভাষণ। আর ৭ মার্চের ভাষণসহ বঙ্গবন্ধুর সকল ভাষণই ছিল সম্পূর্ণ স্বতঃস্ফূর্ত, উপস্থিত বক্তৃতা। তার ভাষণ ছিল একজন নেতার দীর্ঘ সংগ্রামের অভিজ্ঞতা ও আগামী দিনের কর্মপরিকল্পনা। একটা যুদ্ধের প্রস্তুতি। যে যুদ্ধ এনে দিয়েছে বিজয়। বিজয়ের রূপরেখা ছিল এসব বক্তৃতায়- যা সাত কোটি মানুষকে উদ্বুদ্ধ করেছিল।\nড. মোমেন রচিত অন্যান্য গ্রন্থের মধ্যে রয়েছে- বঙ্গবন্ধু ও বাংলাদেশ, টেকসই উন্নয়নের পথে অভিযাত্রা, বঙ্গবন্ধু থেকে শেখ হাসিনা, বাংলাদেশের স্বাধীনতা: প্রত্যাশা ও প্রাপ্তি এবং বাংলাদেশ মার্চিং ফরওয়ার্ড। তথ্য-ইউএনবি\n« ট্রাক চাপায় সিএনজির ৩ যাত্রী নিহত\nবাংলাদেশ পুলিশ নিয়োগ বিজ্ঞপ্তি »